title: 2006/355/EY: Komission päätös, tehty  16 päivänä toukokuuta 2006 , pankkitileihin liittyvää asiakkaiden liikkuvuutta käsittelevän asiantuntijaryhmän perustamisesta

text:
               19.5.2006

               FI

               Euroopan unionin virallinen lehti

               L 132/37

      KOMISSION PÄÄTÖS,
   tehty 16 päivänä toukokuuta 2006,
   pankkitileihin liittyvää asiakkaiden liikkuvuutta käsittelevän asiantuntijaryhmän perustamisesta
   (2006/355/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen
   sekä katsoo seuraavaa:

               (1)

               Euroopan yhteisön perustamissopimuksen 3 artiklassa Euroopan yhteisölle annetaan tehtävä huolehtia sellaisten sisämarkkinoiden luomisesta, joille on ominaista, että tavaroiden, henkilöiden, palvelujen ja pääomien vapaata liikkuvuutta rajoittavat esteet poistetaan jäsenvaltioiden väliltä.

               (2)

               Komissio haluaa määrittää pankkitileihin liittyvää asiakkaiden liikkuvuutta haittaavat oikeudelliset, sääntelystä johtuvat, hallinnolliset ja muut esteet ja saada neuvontaa siitä, miten näitä esteitä voidaan poistaa.

               (3)

               Rahoituspalvelupolitiikkaa vuosina 2005–2010 käsittelevän valkoisen kirjan (1) mukaan on tarkoitus perustaa pankkitileihin liittyvää asiakkaiden liikkuvuutta käsittelevä asiantuntijaryhmä.

               (4)

               Ryhmän olisi koostuttava henkilöistä, jotka ovat asiantuntijoita pankkitileihin liittyvän asiakkaiden liikkuvuuden alalla.

               (5)

               Sen vuoksi olisi perustettava pankkitileihin liittyvää asiakkaiden liikkuvuutta käsittelevä asiantuntijaryhmä ja määriteltävä yksityiskohtaisesti sen tehtävät ja rakenne,

         ON PÄÄTTÄNYT SEURAAVAA:
   1 artikla
   Komissio perustaa pankkitileihin liittyvää asiakkaiden (2) liikkuvuutta käsittelevän asiantuntijaryhmän, jäljempänä ’ryhmä’.
   2 artikla
   Tehtävät
   Ryhmän tehtävänä on:

               —

               määrittää pankkitileihin liittyvää asiakkaiden liikkuvuutta haittaavat oikeudelliset, sääntelystä johtuvat, hallinnolliset ja muut esteet. Ryhmän olisi erityisesti määritettävä, mitä esteitä on pankkitilin avaamiselle ulkomailla sekä pankin vaihtamiselle kotimaassa ja ulkomailla (esimerkiksi pankkitilin avaamiseen, hoitoon ja lopettamiseen liittyvät kustannukset, vaihdosta aiheutuvat välittömät kustannukset jne.);

               —

               antaa komissiolle neuvontaa siitä, millä tavoin havaitut esteet olisi poistettava;

               —

               pohtia vapaaehtoisen vakiomuotoisen EU-pankkitilin etuja;

               —

               laatia kertomus ryhmän havainnoista ja neuvoista.

         3 artikla
   Kokoonpano – nimittäminen
   1.   Komissio nimittää ryhmän jäsenet ryhmän toimeksiannon alalla pätevistä asiantuntijoista seuraavasti:

               —

               kiinnostuksenilmaisupyyntöön vastanneiden, asiakkaiden ja rahoituspalvelualan etuja edustavien eurooppalaisten tai kansallisten yhdistysten ehdotusten perusteella;

               —

               taustaltaan akateemisten yksityishenkilöiden kiinnostuksenilmaisupyyntöön lähettämien vastausten perusteella.

         2.   Ryhmässä on enintään 20 jäsentä.
   3.   Seuraavia säännöksiä sovelletaan:

               —

               asiakkaiden ja rahoituspalvelualan etuja edustavien eurooppalaisten tai kansallisten yhdistysten ehdottamat jäsenet nimitetään eturyhmien edustajina;

               —

               taustaltaan akateemiset jäsenet nimitetään yksityishenkilöinä;

               —

               ryhmän jäsenten toimikausi alkaa ryhmän ensimmäisestä kokouksesta ja päättyy kertomuksen antamiseen viimeistään 1 päivänä toukokuuta 2007. Heidän on toimittava tehtävässään, kunnes heidän tilalleen nimetään uusi jäsen tai heidän toimikautensa päättyy;

               —

               jäsenille, jotka eivät enää pysty osallistumaan tehokkaasti ryhmän työhön, jotka eroavat tai jotka eivät noudata tämän kohdan ensimmäisessä, toisessa tai kolmannessa luetelmakohdassa tai Euroopan yhteisön perustamissopimuksen 287 artiklassa mainittuja edellytyksiä, voidaan nimetä seuraaja jäljellä olevaksi toimikaudeksi;

               —

               jäsenten nimet julkaistaan sisämarkkinoiden ja palvelujen pääosaston Internet-sivuilla. Jäsenten nimet kerätään, käsitellään ja julkaistaan yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annetun Euroopan parlamentin ja neuvoston asetuksen (EY) N:o 45/2001 säännösten mukaisesti;

               —

               jäsenten, jotka on nimitetty yksityishenkilöinä, on joka vuosi allekirjoitettava sitoumus toimimisesta yleisen edun hyväksi sekä ilmoitus sellaisten sidonnaisuuksien puuttumisesta tai olemassaolosta, jotka voisivat vaarantaa heidän puolueettomuutensa.

         4 artikla
   Toiminta
   1.   Ryhmän puheenjohtajana toimii komissio.
   2.   Ryhmä voi komission kanssa siitä sovittuaan perustaa alaryhmiä tarkastelemaan tiettyjä aiheita ryhmän määrittelemien tehtävien mukaisesti. Alaryhmät lakkautetaan heti, kun ne ovat täyttäneet tehtävänsä.
   3.   Puheenjohtaja voi kutsua tarkkailijoita, joilla on käsiteltävän asian erityistietämystä, osallistumaan ryhmän tai alaryhmän työhön, jos tämä on hyödyllistä ja/tai tarpeen.
   4.   Tietoja, jotka on saatu ryhmän tai alaryhmän toimintaan osallistumisen kautta, ei saa paljastaa, jos komissio on ilmoittanut tietojen liittyvän luottamuksellisiin asioihin.
   5.   Ryhmä ja sen alaryhmät kokoontuvat yleensä komission tiloissa komission päättämien menettelyjen ja aikataulun mukaisesti. Komissio huolehtii ryhmän sihteeripalveluista. Komission virkamiehet, joita asia koskee, voivat olla läsnä ryhmän ja sen alaryhmien kokouksissa.
   6.   Ryhmä hyväksyy työjärjestyksensä komission vahvistaman työjärjestyksen mallin (3) pohjalta.
   7.   Komissio voi julkaista sisämarkkinoiden ja palvelujen pääosaston Internet-sivuilla ryhmän laatimia yhteenvetoja, päätelmiä tai päätelmien osia ja valmisteluasiakirjoja asianomaisen asiakirjan alkukielellä.
   5 artikla
   Kokouskulut
   1.   Komissio korvaa komissiossa voimassa olevien määräysten mukaisesti ryhmän toimintaan liittyvät ryhmän jäsenten ja tarkkailijoiden matka- ja oleskelukustannukset. Jäsenet eivät saa palkkiota tehtäviensä hoidosta.
   2.   Kokouskulut korvataan vuosittaisessa määrärahojen kohdentamista koskevassa menettelyssä asianomaiselle yksikölle myönnettyjen määrärahojen puitteissa.
   6 artikla
   Voimaantulo
   Tämä päätös tulee voimaan päivänä, jona komissio tekee sen. Se julkaistaan Euroopan unionin virallisessa lehdessä.

      Tehty Brysselissä 16 päivänä toukokuuta 2006.

            Komission puolesta

         Charlie McCREEVY

            Komission jäsen

      (1)  KOM(2005) 629 lopullinen.

      (2)  Tässä päätöksessä ”asiakas” määritellään yksittäiseksi kuluttajaksi tai pk-yritykseksi.

      (3)  Asiakirjan SEC(2005) 1004 liite III.


title: Neuvoston päätös 2014/486/YUTP, annettu 22 päivänä heinäkuuta 2014 , siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina)

text:
               23.7.2014

               FI

               Euroopan unionin virallinen lehti

               L 217/42

         NEUVOSTON PÄÄTÖS 2014/486/YUTP,
   annettu 22 päivänä heinäkuuta 2014,
   siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina)
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto ilmaisi 14 päivänä huhtikuuta 2014 olevansa valmis auttamaan Ukrainaa siviiliturvallisuusalan uudistamisessa sekä poliisin ja oikeusvaltioperiaatteen tukemisessa ja laatimaan Ukrainalle kriiseissä toimimista koskevan poliittisen kehyksen, tarkastellen kaikkia vaihtoehtoja, myös mahdollista yhteisen turvallisuus- ja puolustuspolitiikan (YTPP) operaatiota.

               (2)

               Ukrainan ulkoministeri lähetti 8 päivänä toukokuuta 2014 unionin ulkoasioiden ja turvallisuuspolitiikan korkealle edustajalle, jäljempänä ’korkea edustaja’, kirjeen, jossa ilmaistaan kiinnostus YTPP-operaation toteuttamiseen Ukrainassa.

               (3)

               Neuvosto muistutti 12 päivänä toukokuuta 2014 olevansa valmis auttamaan Ukrainaa siviiliturvallisuusalan uudistamisessa, suhtautui myönteisesti kriiseissä toimimista koskevaan poliittiseen kehykseen Ukrainassa ja antoi Euroopan ulkosuhdehallinnolle, jäljempänä ’ulkosuhdehallinto’, tehtäväksi laatia mahdollista YTPP-alan siviilioperaatiota koskevan kriisinhallinnan toiminta-ajatuksen. Se myös korosti, että yhteensovittaminen ja täydentävyys Euroopan turvallisuus- ja yhteistyöjärjestön (Etyj) ja muiden kansainvälisten toimijoiden kanssa ovat keskeisellä sijalla.

               (4)

               Neuvosto hyväksyi 23 päivänä kesäkuuta 2014 kriisinhallinnan toiminta-ajatuksen, joka koskee mahdollista YTPP-alan toimintaa siviiliturvallisuusalan uudistamisen tukemiseksi.

               (5)

               Ukrainan ulkoministeri lähetti 11 päivänä heinäkuuta 2014 korkealle edustajalle kirjeen, jossa hyväksyttiin YTPP-operaation toteuttaminen.

               (6)

               EUAM Ukraina toteutetaan tilanteessa, joka saattaa huonontua ja joka voi haitata Euroopan unionista tehdyn sopimuksen 21 artiklassa esitettyjen unionin ulkoisen toiminnan tavoitteiden saavuttamista,

         ON HYVÄKSYNYT TÄMÄN PÄÄTÖKSEN:
   1 artikla
   Operaatio
   Unioni toteuttaa siviiliturvallisuusalan uudistamista koskevan neuvontaoperaation Ukrainassa (EUAM Ukraina) Ukrainan auttamiseksi siviiliturvallisuusalan uudistamisessa, poliisi ja oikeusvaltioperiaate mukaan lukien.
   2 artikla
   Toimeksianto
   1.   Ukrainan turvallisuusalan uudistamista koskevien sitoumusten tukemiseksi YTPP-siviilioperaatio, johon ei sisälly suoraa täytäntöönpanoa, neuvoo ja opastaa asiaankuuluvia Ukrainan elimiä uusittujen turvallisuusstrategioiden laatimisessa ja sitä seuraavassa asiaankuuluvien kokonaisvaltaisten ja yhtenäisten uudistuspyrkimysten täytäntöönpanossa, jotta

               —

               luodaan käsitekehys sellaisten uudistusten suunnittelulle ja toteuttamiselle, joiden tuloksena syntyvät kestävät turvallisuuspalvelut oikeusvaltion toteuttamiseksi siten, että edistetään niiden legitimiteetin parantamista ja lisätään yleistä luottamusta ihmisoikeuksia täysimääräisesti kunnioittaen ja sopusoinnussa perustuslain uudistusprosessin kanssa,

               —

               toteutetaan turvallisuuspalvelujen uudelleenjärjestelyt ja uudistetaan niiden rakenteet siten, että ne voidaan saada uudelleen hallintaan ja vastuuvelvollisuuden piiriin.

         Tavoitteittensa saavuttamiseksi EUAM Ukraina noudattaa neuvoston 23 päivänä kesäkuuta 2014 hyväksymässä kriisinhallinnan toiminta-ajatuksessa ja operatiivisissa suunnitteluasiakirjoissa määritettyjä parametreja.
   2.   Alkuperäisen toimeksiantonsa puitteissa operaatio avustaa kattavassa siviiliturvallisuusalan suunnitteluprosessissa uudistustoimenpiteiden nopeaa valmistelua ja täytäntöönpanoa tukien.
   3 artikla
   Johtamisjärjestely ja rakenne
   1.   EUAM Ukrainalla on kriisinhallintaoperaatioita varten yhtenäinen johtamisjärjestely.
   2.   EUAM Ukrainan esikunta on Kiovassa.
   3.   EUAM Ukrainan rakenne on sen suunnitteluasiakirjojen mukainen.
   4 artikla
   EUAM Ukrainan suunnittelu ja käynnistäminen
   1.   Operaatio käynnistetään neuvoston päätöksellä EUAM Ukrainan siviilioperaation komentajan suosittamana päivänä heti kun operaatio on saavuttanut alustavan operatiivisen toimintakykynsä.
   2.   EUAM Ukrainan etukomennuskunnan tehtävänä on valmistella operaation perustamista logistiikan, infrastruktuurin ja turvallisuuden osalta sekä hankkia tarvittavat tiedot operatiivisten suunnitteluasiakirjojen ja toisen talousarviovaikutuksia koskevan selvityksen laatimista varten.
   5 artikla
   Siviilioperaation komentaja
   1.   Siviilikriisinhallinnan suunnittelu- ja toteutusvoimavaran johtaja toimii EUAM Ukrainan siviilioperaation komentajana. Siviilikriisinhallinnan suunnittelu- ja toteutusvoimavara on siviilioperaation komentajan käytettävissä EUAM Ukrainan suunnittelua ja toteutusta varten.
   2.   Siviilioperaation komentaja vastaa poliittisten ja turvallisuusasioiden komitean (PTK) poliittisen valvonnan ja strategisen johdon alaisena ja korkean edustajan yleisen toimivallan alaisuudessa EUAM Ukrainan johtamisesta ja valvonnasta.
   3.   Siviilioperaation komentaja huolehtii siitä, että neuvoston päätökset ja PTK:n päätökset pannaan operaatioita toteutettaessa asianmukaisesti ja tehokkaasti täytäntöön, myös antamalla tarvittaessa operaation johtajalle ohjeita sekä neuvoja ja teknistä tukea.
   4.   Siviilioperaation komentaja raportoi neuvostolle korkean edustajan välityksellä.
   5.   Kaikki lähetettyyn henkilöstöön kuuluvat pysyvät täysin asianomaisen lähettäjävaltion kansallisten viranomaisten alaisina kansallisten määräysten mukaisesti tai asianomaisen unionin toimielimen alaisina tai Euroopan ulkosuhdehallinnon, jäljempänä ’ulkosuhdehallinto’, alaisina. Nämä viranomaiset siirtävät henkilöstöään koskevan operatiivisen johtosuhteen siviilioperaation komentajalle.
   6.   Siviilioperaation komentajalla on kokonaisvastuu siitä, että unionilla oleva huolellisuusvelvoite täytetään asianmukaisesti.
   6 artikla
   Operaation johtaja
   1.   Operaation johtaja vastaa EUAM Ukrainasta ja sen johtamisesta ja valvonnasta operaatioalueella. Operaation johtaja on suoraan vastuussa siviilioperaation komentajalle ja noudattaa toimissaan tämän antamia ohjeita.
   2.   Operaation johtaja edustaa EUAM Ukrainaa sen vastuualueella. Operaation johtaja voi siirtää henkilöstö- ja rahoitushallinnon tehtäviä EUAM Ukrainan henkilöstöön kuuluville, jotka toimivat tuolloin hänen vastuullaan.
   3.   Operaation johtaja vastaa EUAM Ukrainan hallinnosta ja logistiikasta, myös operaation käyttöön annetuista varoista, resursseista ja tiedoista.
   4.   Operaation johtaja vastaa henkilöstön kurinpidollisesta valvonnasta. Lähetetyn henkilöstön osalta kurinpitotoimista vastaa asianomainen kansallinen viranomainen kansallisten määräysten mukaisesti, asianomainen unionin toimielin tai ulkosuhdehallinto.
   7 artikla
   Poliittinen valvonta ja strateginen johto
   1.   PTK vastaa neuvoston ja korkean edustajan alaisuudessa EUAM Ukrainan poliittisesta valvonnasta ja strategisesta johdosta. Neuvosto valtuuttaa PTK:n tekemään asiaankuuluvat päätökset Euroopan unionista tehdyn sopimuksen 38 artiklan kolmannen kohdan mukaisesti. Tähän valtuutukseen sisältyy etenkin toimivalta nimittää operaation johtaja korkean edustajan ehdotuksesta sekä muuttaa operaation toiminta-ajatusta ja operaatiosuunnitelmaa. EUAM Ukrainan tavoitteita ja päättämistä koskeva päätöksentekovalta kuuluu edelleen neuvostolle.
   2.   PTK raportoi neuvostolle säännöllisin väliajoin.
   3.   Siviilioperaation komentaja ja operaation johtaja raportoivat PTK:lle vastuualueisiinsa kuuluvista kysymyksistä säännöllisin väliajoin ja aina tarvittaessa.
   8 artikla
   Henkilöstö
   1.   EUAM Ukrainan henkilöstö koostuu pääasiassa jäsenvaltioiden, unionin toimielinten tai ulkosuhdehallinnon lähettämästä henkilöstöstä. Kukin jäsenvaltio, kukin unionin toimielin ja ulkosuhdehallinto vastaa lähettämäänsä henkilöstöön liittyvistä kuluista, kuten matkakuluista asemapaikkaan ja takaisin, palkoista, terveydenhuollosta sekä kulukorvauksista, lukuun ottamatta päivärahoja.
   2.   Kukin jäsenvaltio, kukin unionin toimielin ja ulkosuhdehallinto vastaa lähettämänsä henkilöstön jäsenen esittämien tai häntä koskevien, henkilöstön lähettämiseen liittyvien vaatimusten ratkaisemisesta sekä sellaisten menettelyjen vireillepanosta, joihin mahdollisesti ryhdytään tällaista henkilöä vastaan.
   3.   EUAM Ukraina voi myös ottaa palvelukseen sopimussuhteista kansainvälistä ja paikallista henkilöstöä, jos jäsenvaltioiden lähettämää henkilöstöä ei ole huolehtimaan tarvittavista tehtävistä. Jos pätevää henkilöstöä ei ole saatavissa jäsenvaltioista, osallistuvien kolmansien valtioiden kansalaisia voidaan poikkeuksellisesti ja asianmukaisesti perustelluissa tapauksissa ottaa tarvittaessa palvelukseen sopimussuhteisesti.
   4.   Kansainvälisen ja paikallisen henkilöstön työehdot sekä oikeudet ja velvollisuudet määritetään EUAM Ukrainan ja asianomaisten henkilöstön jäsenten välisissä sopimuksissa.
   9 artikla
   EUAM Ukrainan ja sen henkilöstön asema
   EUAM Ukrainan ja sen henkilöstön asemasta, mukaan lukien tarvittaessa EUAM Ukrainan toteuttamisen ja joustavan kulun edellyttämät erioikeudet, vapaudet ja muut takeet, tehdään sopimus Euroopan unionista tehdyn sopimuksen 37 artiklan mukaisesti ja Euroopan unionin toiminnasta tehdyn sopimuksen 218 artiklassa määrättyä menettelyä noudattaen.
   10 artikla
   Kolmansien valtioiden osallistuminen
   1.   Unionin päätöksenteon riippumattomuutta ja sen yhteistä toimielinjärjestelmää rajoittamatta kolmansia valtioita voidaan pyytää osallistumaan EUAM Ukrainaan edellyttäen, että ne vastaavat lähettämästään henkilöstöstä aiheutuvista kuluista, mukaan lukien palkat, kaikki riskit kattava vakuutus, päivärahat sekä matkakulut Ukrainaan ja takaisin, ja että ne tarvittaessa osallistuvat asianmukaisesti EUAM Ukrainan toimintakuluihin.
   2.   Kolmansilla valtioilla, jotka osallistuvat EUAM Ukrainaan, on EUAM Ukrainan päivittäisessä hallinnoinnissa samat oikeudet ja velvollisuudet kuin jäsenvaltioilla.
   3.   Neuvosto valtuuttaa PTK:n tekemään asiaankuuluvat päätökset osallistumisehdotusten hyväksymisestä ja perustamaan osanottajien komitean.
   4.   Kolmansien valtioiden osallistumista koskevista yksityiskohtaisista järjestelyistä tehdään sopimukset Euroopan unionista tehdyn sopimuksen 37 artiklan mukaisesti. Jos unioni ja kolmas valtio tekevät tai ovat tehneet sopimuksen kyseisen kolmannen valtion osallistumista unionin kriisinhallintaoperaatioihin koskevista ehdoista, tämän sopimuksen määräyksiä sovelletaan EUAM Ukrainan yhteydessä.
   11 artikla
   Turvallisuus
   1.   Tämän päätöksen 5 artiklan mukaisesti siviilioperaation komentaja ohjaa operaation johtajaa turvatoimien suunnittelussa ja vastaa siitä, että EUAM Ukraina toteuttaa ne asianmukaisesti ja tehokkaasti.
   2.   Operaation johtaja vastaa EUAM Ukrainan turvallisuudesta ja sen varmistamisesta, että EUAM Ukrainaan sovellettavia turvallisuutta koskevia vähimmäisvaatimuksia noudatetaan Euroopan unionista tehdyn sopimuksen V osaston nojalla operatiivisiin tehtäviin unionin ulkopuolelle lähetetyn henkilöstön turvallisuutta koskevan unionin politiikan mukaisesti.
   3.   Operaation johtajaa avustaa turvallisuuspäällikkö, joka raportoi toiminnastaan operaation johtajalle ja joka on myös läheisessä toiminnallisessa suhteessa ulkosuhdehallintoon.
   4.   EUAM Ukrainan henkilöstölle annetaan toiminta-aluetta koskevan arvioidun riskin tasoon mukautettu pakollinen turvallisuuskoulutus. Turvallisuuspäällikkö järjestää heille myös säännöllistä kertauskoulutusta operaatioalueella.
   5.   Operaation johtaja huolehtii EU:n turvallisuusluokiteltujen tietojen suojaamisesta neuvoston päätöksen 2013/488/EU (1) mukaisesti.
   12 artikla
   Valvontavoimavara
   Valvontavoimavara aktivoidaan EUAM Ukrainaa varten.
   13 artikla
   Oikeudelliset järjestelyt
   EUAM Ukrainalla on valtuudet hankkia palveluja ja tarvikkeita, tehdä sopimuksia ja hallinnollisia järjestelyjä, ottaa palvelukseen henkilöstöä, avata pankkitilejä, hankkia ja luovuttaa omaisuutta ja maksaa velkojaan sekä esiintyä kantajana ja vastaajana oikeudenkäynneissä tämän päätöksen täytäntöönpanon sitä edellyttäessä.
   14 artikla
   Rahoitusjärjestelyt
   1.   EUAM Ukrainaan liittyviin menoihin tarkoitettu rahoitusohje 30 päivään marraskuuta 2014 saakka on 2 680 000 euroa. Neuvosto päättää rahoitusohjeesta seuraaville jaksoille.
   2.   Kaikkia menoja hallinnoidaan unionin yleiseen talousarvioon sovellettavien sääntöjen ja menettelyjen mukaisesti. Luonnolliset henkilöt ja oikeushenkilöt voivat osallistua EUAM Ukrainan hankintamenettelyihin rajoituksetta. Lisäksi EUAM Ukrainan ostamiin tuotteisiin ei sovelleta alkuperäsääntöjä. Operaatio voi komission hyväksynnän saatuaan sopia jäsenvaltioiden, isäntävaltion, osallistuvien kolmansien valtioiden ja muiden kansainvälisten toimijoiden kanssa teknisistä järjestelyistä, jotka koskevat EUAM Ukrainalle toimitettavia laitteita sekä tarjottavia palveluja ja toimitiloja.
   3.   EUAM Ukraina vastaa operaation talousarvion toteuttamisesta. EUAM Ukraina allekirjoittaa tätä koskevan sopimuksen komission kanssa.
   4.   EUAM Ukraina vastaa toimeksiannon täytäntöönpanosta aiheutuvista vaatimuksista ja velvoitteista lukuun ottamatta mahdollisia vaatimuksia, jotka liittyvät operaation johtajan vakaviin väärinkäytöksiin, joista hän on vastuussa, sanotun kuitenkaan rajoittamatta EUAM Ukrainan ja sen henkilöstön asemaa koskevien säännösten soveltamista.
   5.   Rahoitusjärjestelyt toteutetaan rajoittamatta 4, 5 ja 6 artiklassa säädettyjä johtamisjärjestelyjä ja EUAM Ukrainan operatiivisia vaatimuksia, joihin sisältyy laitteiden yhteensopivuus ja operaation ryhmien yhteistoimintakyky.
   6.   Menot ovat rahoituskelpoisia 3 kohdassa tarkoitetun sopimuksen allekirjoittamispäivästä alkaen.
   15 artikla
   Hankeyksikkö
   1.   EUAM Ukrainalla on hankeyksikkö hankkeiden määrittelyä ja toteuttamista varten. EUAM Ukraina tarvittaessa avustaa ja ohjeistaa jäsenvaltioiden ja kolmansien valtioiden omalla vastuullaan toteuttamia hankkeita EUAM Ukrainan toimeksiantoon liittyvillä aloilla ja sen tavoitteiden tukemiseksi.
   2.   Jollei 3 kohdasta muuta johdu, EUAM Ukrainalla on lupa käyttää jäsenvaltioiden tai kolmansien valtioiden rahoitusosuuksia pannakseen täytäntöön hankkeita, joiden katsotaan täydentävän johdonmukaisesti EUAM Ukrainan muita toimia, jos kyseinen hanke:

               —

               sisältyy tätä päätöstä koskevaan rahoitusselvitykseen; tai

               —

               on toimeksiannon aikana operaation johtajan pyynnöstä sisällytetty rahoitusselvitykseen sitä muuttamalla.

         EUAM Ukraina tekee näiden valtioiden kanssa sopimuksen, johon sisällytetään etenkin erityismenettelyt kolmansien osapuolien sellaisten valitusten käsittelemiseksi, jotka koskevat EUAM Ukrainan toimista tai laiminlyönneistä aiheutuneita vahinkoja näiden valtioiden käyttöön antamien varojen käytössä. Osallistuvat valtiot eivät voi missään tapauksessa katsoa unionin tai korkean edustajan olevan vastuussa EUAM Ukrainan toimista tai laiminlyönneistä näiden valtioiden käyttöön antamien varojen käytössä.
   3.   Kolmansien valtioiden osallistuminen hankeyksikön rahoittamiseen edellyttää PTK:n antamaa hyväksyntää.
   16 artikla
   Unionin toimien johdonmukaisuus ja yhteensovittaminen
   1.   Korkea edustaja varmistaa, että tämän päätöksen täytäntöönpano on sopusoinnussa unionin koko ulkoisen toiminnan kanssa.
   2.   Ukrainassa toteutettavien unionin toimien johdonmukaisuuden varmistamiseksi operaation johtaja toimii tiiviissä yhteistyössä Ukrainassa sijaitsevan unionin edustuston kanssa sanotun kuitenkaan vaikuttamatta johtamisjärjestelyyn. Kiovassa olevan edustuston päällikkö antaa paikallisia oloja koskevaa poliittista ohjeistusta EUAM Ukrainan operaation johtajalle, sanotun kuitenkaan vaikuttamatta johtamisjärjestelyyn. EUAM Ukrainan operaation johtaja ja Kiovassa olevan edustuston päällikkö neuvottelevat tarvittaessa keskenään.
   3.   EUAM Ukrainan sekä Moldovan tasavallassa ja Ukrainassa toteutettavan Euroopan unionin rajavalvonnan avustusoperaation (EUBAM Moldova/Ukraina) välille luodaan yhteistyöjärjestelyt.
   4.   Tehokkaan toiminnan varmistamiseksi olisi lisäksi pyrittävä järjestelmälliseen yhteistyöhön, yhteensovittamiseen ja toimien keskinäiseen täydentävyyteen muiden asiaankuuluvien kansainvälisten kumppanien, erityisesti Etyjin, kanssa.
   17 artikla
   Tietojen luovuttaminen
   1.   Korkealla edustajalla on valtuudet tarvittaessa ja EUAM Ukrainan tarpeiden mukaisesti luovuttaa tähän päätökseen osallistuville kolmansille valtioille EUAM Ukrainaa varten tuotettuja EU:n turvallisuusluokiteltuja tietoja ”RESTREINT UE/EU RESTRICTED” -tasolle saakka päätöksen 2013/488/EU mukaisesti.
   2.   Jos kyseessä on tarkasti määritelty ja välitön operatiivinen tarve, korkealla edustajalla on lisäksi valtuudet luovuttaa isäntävaltiolle EUAM Ukrainaa varten tuotettuja EU:n turvallisuusluokiteltuja tietoja ”RESTREINT UE/EU RESTRICTED” -tasolle saakka päätöksen 2013/488/EU mukaisesti. Tätä varten sovitaan korkean edustajan ja isäntävaltion toimivaltaisten viranomaisten välisistä järjestelyistä.
   3.   Korkealla edustajalla on valtuudet luovuttaa tähän päätökseen osallistuville kolmansille valtioille EUAM Ukrainaa koskeviin neuvoston keskusteluihin liittyviä EU:n turvallisuusluokittelemattomia asiakirjoja, joita koskee neuvoston työjärjestyksen (2) 6 artiklan 1 kohdan mukainen salassapitovelvollisuus.
   4.   Korkea edustaja voi siirtää tällaiset valtuudet sekä valtuudet sopia 2 kohdassa tarkoitetuista järjestelyistä ulkosuhdehallinnon virkamiehille, siviilioperaation komentajalle ja/tai operaation johtajalle päätöksen 2013/488/EU liitteessä VI olevan VII jakson mukaisesti.
   18 artikla
   Strateginen uudelleenarviointi
   EUAM Ukrainan toimeksiannon pituus on aluksi kaksi vuotta. Strateginen uudelleenarviointi suoritetaan vuoden kuluttua operaation käynnistämisestä.
   19 artikla
   Voimaantulo ja voimassaoloaika
   Tämä päätös tulee voimaan päivänä, jona se hyväksytään.
   Sitä sovelletaan 24 kuukauden ajan EUAM Ukrainan käynnistämispäivästä.

      Tehty Brysselissä 22 päivänä heinäkuuta 2014.

            Neuvoston puolesta

            Puheenjohtaja

         C. ASHTON

      (1)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).

      (2)  Neuvoston päätös 2009/937/EU, tehty 1 päivänä joulukuuta 2009, neuvoston työjärjestyksen hyväksymisestä (EUVL L 325, 11.12.2009, s. 35).


title: 2006/834/EY: Euroopan parlamentin päätös, tehty 27 päivänä huhtikuuta 2006 , vastuuvapauden myöntämisestä Euroopan unionin elinten käännöskeskuksen talousarvion toteuttamisesta varainhoitovuonna 2004

text:
               6.12.2006

               FI

               Euroopan unionin virallinen lehti

               L 340/102

      EUROOPAN PARLAMENTIN PÄÄTÖS,
   tehty 27 päivänä huhtikuuta 2006,
   vastuuvapauden myöntämisestä Euroopan unionin elinten käännöskeskuksen talousarvion toteuttamisesta varainhoitovuonna 2004
   (2006/834/EY)
   EUROOPAN PARLAMENTTI, joka

               —

               ottaa huomioon Euroopan unionin elinten käännöskeskuksen lopullisen tilinpäätöksen varainhoitovuodelta 2004 (1),

               —

               ottaa huomioon tilintarkastustuomioistuimen kertomuksen Euroopan unionin elinten käännöskeskuksen tilinpäätöksestä varainhoitovuodelta 2004 sekä keskuksen vastaukset (2),

               —

               ottaa huomioon neuvoston 14. maaliskuuta 2006 antaman suosituksen (5972/2006 — C6-0093/2006),

               —

               ottaa huomioon EY:n perustamissopimuksen ja erityisesti sen 276 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3) ja erityisesti sen 185 artiklan,

               —

               ottaa huomioon Euroopan unionin elinten käännöskeskuksen perustamisesta 28. marraskuuta 1994 annetun neuvoston asetuksen (EY) N:o 2965/94 (4) ja erityisesti sen 14 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 71 artiklan ja liitteen V,

               —

               ottaa huomioon talousarvion valvontavaliokunnan mietinnön (A6-0100/2006),

               1.

               myöntää vastuuvapauden Euroopan unionin elinten käännöskeskuksen johtajalle keskuksen talousarvion toteuttamisesta varainhoitovuonna 2004;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan unionin elinten käännöskeskuksen johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Josep BORRELL FONTELLES

            Pääsihteeri

         Julian PRIESTLEY

      (1)  EUVL C 269, 28.10.2005, s. 25.

      (2)  EUVL C 332, 28.12.2005, s. 53.

      (3)  EYVL L 248, 16.9.2002, s. 1.

      (4)  EYVL L 314, 7.12.1994, s. 1, asetus sellaisena kuin se on viimeksi muutettuna asetuksella (EY) N:o 1645/2003 (EUVL L 245, 29.9.2003, s. 13).

      (5)  EYVL L 357, 31.12.2002, s. 72, asetus sellaisena kuin se on muutettuna asetuksella (EY, Euratom) N:o 1261/2005 (EUVL L 201, 2.8.2005, s. 3).


title: 2008/475/EY: Neuvoston päätös, tehty 23 päivänä kesäkuuta 2008 , Iraniin kohdistuvista rajoittavista toimenpiteistä annetun asetuksen (EY) N:o 423/2007 7 artiklan 2 kohdan täytäntöönpanosta

text:
               24.6.2008

               FI

               Euroopan unionin virallinen lehti

               L 163/29

      NEUVOSTON PÄÄTÖS,
   tehty 23 päivänä kesäkuuta 2008,
   Iraniin kohdistuvista rajoittavista toimenpiteistä annetun asetuksen (EY) N:o 423/2007 7 artiklan 2 kohdan täytäntöönpanosta
   (2008/475/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon 19 päivänä huhtikuuta 2007 annetun neuvoston asetuksen (EY) N:o 423/2007 (1) ja erityisesti sen 15 artiklan 2 kohdan,
   sekä katsoo seuraavaa:

               (1)

               Neuvosto antoi 19 päivänä huhtikuuta 2007 asetuksen (EY) N:o 423/2007 Iraniin kohdistuvista rajoittavista toimenpiteistä. Asetuksen 15 artiklan 2 kohdassa säädetään, että neuvosto laatii luettelon 7 artiklan 2 kohdassa tarkoitetuista henkilöistä, yhteisöistä ja elimistä, tarkastelee luetteloa uudelleen ja muuttaa sitä.

               (2)

               Neuvosto on todennut, että tietyt henkilöt, yhteisöt ja elimet täyttävät asetuksen (EY) N:o 423/2007 7 artiklan 2 kohdassa asetetut edellytykset ja että ne olisi näin ollen lisättävä kyseisen asetuksen liitteessä V olevaan luetteloon siinä esitetyin yksilöllisin ja erityisin perustein,

         ON PÄÄTTÄNYT SEURAAVAA:
   1 artikla
   Korvataan asetuksen (EY) N:o 423/2007 liite V tämän päätöksen liitteessä olevalla tekstillä.
   2 artikla
   Tämä päätös tulee voimaan päivänä, jona se julkaistaan.

      Tehty Luxemburgissa 23 päivänä kesäkuuta 2008.

            Neuvoston puolesta

            Puheenjohtaja

         I. JARC

      (1)  EUVL L 103, 20.4.2007, s. 1. Asetus sellaisena kuin se on viimeksi muutettuna asetuksella (EY) N:o 219/2008 (EUVL L 68, 12.3.2008, s. 5).

      LIITE

            ”LIITE
            A.   Luonnolliset henkilöt

                        Nimi

                        Tunnistamistiedot

                        Perusteet

                        Luetteloon merkitsemisen päivämäärä

                        1.

                        Reza AGHAZADEH

                        Synt.aika 15.3.1949. Passi nro S4409483, voimassa 26.4.2000 – 27.4.2010. Myönnetty Teheranissa. Diplomaattinen passi nro D9001950, voimassa 22.1.2008–21.1.2013. Syntymäpaikka Khoy

                        Iranin atomienergiajärjestön (AEOI) johtaja. AEOI valvoo Iranin ydinohjelmaa ja on mainittu YK:n turvallisuusneuvoston päätöslauselmassa 1737 (2006).

                        24.4.2007

                        2.

                        IRGC:n prikaatinkenraali Javad DARVISH-VAND

                        MODAFL:n valvontaviranomainen. Vastaa kaikista MODAFL:n laitteista ja laitoksista.

                        24.6.2008

                        3.

                        IRGC:n prikaatinkenraali Seyyed Mahdi FARAHI

                        YK:n turvallisuusneuvoston päätöslauselmassa 1737 (2006) mainitun Defence Industries Organisationin (DIO) toimitusjohtaja

                        24.6.2008

                        4.

                        Tri Hoseyn (Hossein) FAQIHIAN

                        NFPC:n osoite: AEOI-NFPD, P.O. Box: 11365-8486, Teheran, Iran

                        AEOI:n alaisen ydinpolttoaineen tuotanto- ja hankintayhtiön (NFPC) varapääjohtaja. AEOI valvoo Iranin ydinohjelmaa ja on mainittu YK:n urvallisuusneuvoston päätöslauselmassa 1737 (2006). NFPC osallistuu rikastukseen liittyvään toimintaan, joka Iranin on keskeytettävä IAEA:n hallintoneuvoston ja turvallisuusneuvoston vaatimuksesta.

                        24.4.2007

                        5.

                        Insinööri Mojtaba HAERI

                        MODAFL:n teollisuusviranomainen. Vastaa AIO:n ja DIO:n valvonnasta.

                        24.6.2008

                        6.

                        IRGC:n prikaatinkenraali Ali HOSEYNITASH

                        Ylimmän turvallisuusneuvoston pääosaston päällikkö, osallistuu ydinalaa koskevan politiikan suunnitteluun

                        24.6.2008

                        7.

                        Mohammad Ali JAFARI, IRGC

                        Komentotehtävissä IRGC:ssä

                        24.6.2008

                        8.

                        Mahmood JANNATIAN

                        Iranin atomienergiajärjestön varajohtaja

                        24.6.2008

                        9.

                        Said Esmail KHALILIPOUR

                        Syntymäaika 24.11.1945. Syntymäpaikka Langroud.

                        AEOI:n varajohtaja. AEOI valvoo Iranin ydinohjelmaa ja on mainittu YK:n turvallisuusneuvoston päätöslauselmassa 1737 (2006).

                        24.4.2007

                        10.

                        Ali Reza KHANCHI

                        NRC:n osoite: AEOI-NRC P.O. Box: 11365-8486 Teheran/Iran; Faksi: (+9821) 8021412

                        AEOI:n Teheranin ydintutkimuskeskuksen (TNRC) johtaja. IAEA perää Iranilta edelleen selvityksiä TNRC:ssä suoritetuista plutoniumin erottamiskokeista ja myös korkeasti rikastetun uraanin hiukkasten esiintymisestä ympäristönäytteissä, jotka on otettu Karajin jätevarastointilaitoksessa. Siellä säilytetään kyseisissä kokeissa käytettyjä köyhdytetystä uraanista valmistettuja kohteita. AEOI valvoo Iranin ydinohjelmaa ja on mainittu YK:n turvallisuusneuvoston päätöslauselmassa 1737 (2006).

                        24.4.2007

                        11.

                        Ebrahim MAHMUDZADEH

                        Iran Electronic Industriesin toimitusjohtaja

                        24.6.2008

                        12.

                        Prikaatinkenraali Beik MOHAMMADLU

                        MODAFL:n toimitus- ja logistiikkajohtaja

                        24.6.2008

                        13.

                        Anis NACCACHE

                        Barzagani Tejarat Tavanmad Saccal -yhtiöiden hallintojohtaja. Yritys on pyrkinyt hankkimaan arkaluontoisia tuotteita päätöslauselmassa 1737 luetelluille elimille.

                        24.6.2008

                        14.

                        Prikaatinkenraali Mohammad NADERI

                        Aerospace Industries Organisationin (AIO) johtaja. AIO on osallistunut Iranin arkaluontoisiin ohjelmiin

                        24.6.2008

                        15.

                        IRGC:n prikaatinkenraali Mostafa Mohammad NAJJAR

                        MODAFL:n ministeri, vastaa kaikista sotilaallisista ohjelmista, myös ballistisia ohjuksia koskevasta ohjelmasta

                        24.6.2008

                        16.

                        Tri Javad RAHIQI

                        Syntymäaika 21.4.1954. Syntymäpaikka Mashad.

                        AEOI:n Esfahanin ydinteknologiakeskuksen päällikkö. Keskus valvoo uraanin konversiolaitosta Esfahanissa. IAEA:n hallintoneuvoston ja turvallisuusneuvoston vaatimuksesta Iranin on keskeytettävä kaikki rikastukseen liittyvä toiminta. Tämä koskee kaikkea uraanin konversioon liittyvää työtä. AEOI valvoo Iranin ydinohjelmaa ja on mainittu YK:n turvallisuusneuvoston päätöslauselmassa 1737 (2006).

                        24.4.2007

                        17.

                        Kontra-amiraali Mohammad SHAF'I RUDSARI

                        MODAFL:n koordinointijohtaja

                        24.6.2008

                        18.

                        IRGC:n prikaatinkenraali Ali SHAMSHIRI

                        MODAFL:n vastavakoilujohtaja, vastaa MODAFL:n henkilökunnan ja laitosten turvallisuudesta

                        24.6.2008

                        19.

                        Abdollah SOLAT SANA

                        Uraanin konversiolaitoksen (UCF) toimitusjohtaja Esfahanissa. Laitos tuottaa syöttöaineen (UF6) Natanzin rikastuslaitoksia varten. Solat Sana sai presidentti Ahmadinejadilta 27.8.2006 erityistunnustuksen tehtävästään.

                        24.4.2007

                        20.

                        IRGC:n prikaatinkenraali Ahmad VAHIDI

                        MODAFL:n varajohtaja

                        24.6.2008

            B.   Oikeushenkilöt, yhteisöt ja elimet

                        Nimi

                        Tunnistamistiedot

                        Perusteet

                        Luetteloon merkitsemisen päivämäärä

                        1.

                        Aerospace Industries Organisation, AIO

                        AIO, 28 Shian 5, Lavizan, Teheran

                        AIO valvoo Iranin ohjustuotantoa, mukaan lukien Shahid Hemmat Industrial Group, Shahid Bagheri Industrial Group ja Fajr Industrial Group, jotka kaikki on nimetty pakotteiden kohteiksi YK:n turvallisuusneuvoston päätöslauselmassa (UNSCR) 1737 (2006). AIO:n johtaja ja kaksi muuta korkeaa virkamiestä on myös nimetty UNSCR:n 1737 (2006) mukaisesti.

                        24.4.2007

                        2.

                        Armament Industries

                        Pasdaran Av., PO Box 19585/777, Teheran

                        DIO:n (Defence Industries Organization) tytäryhtiö.

                        24.4.2007

                        3.

                        Asevoimien maantieteellinen organisaatio

                        Määrätty toimittamaan geospatiaalisia tietoja ballistisia ohjuksia koskevaa ohjelmaa varten

                        24.6.2008

                        4.

                        Bank Melli, Melli Bank Iran ja kaikki sen konttorit ja tytäryhtiöt

                        Ferdowsi Avenue, PO Box 11365-171, Teheran

                        Antaa tai pyrkii antamaan rahoitustukea yrityksille, jotka ovat mukana Iranin ydin- ja ohjusohjelmassa tai toimittavat niille tarvikkeita (AIO, SHIG, SBIG, AEOI, Novin Energy Company, Mesbah Energy Company, Kalaye Electric Company and DIO). Bank Melli rahoittaa Iranin arkaluontoisia toimia. Se on rahoittanut lukuisia arkaluontoisen materiaalin toimituksia Iranin ydin- ja ohjusohjelmiin. Se on toimittanut joukon rahoituspalveluja Iranin ydin- ja ohjusohjelmaan yhteydessä oleville yhteisöille avaamalla rembursseja ja hallinnoimalla tilejä. Monet edellä mainituista yrityksistä mainitaan YK:n turvallisuusneuvoston päätöslauselmissa 1737 ja 1747.

                        24.6.2008

                                    (a)

                                    Melli Bank plc

                        London Wall, 11th floor, Lonto EC2Y 5EA, Yhdistynyt kuningaskunta

                                    (b)

                                    Bank Melli Iran Zao

                        Nro 9/1, Ulitsa Mashkova, Moskova, 130064, Venäjä

                        5.

                        Defence Technology and Science Research Centre (DTSRC) – tunnetaan myös nimellä Educational Research Institute/Moassese Amozeh Va Tahgiaghati (ERI/MAVT Co.)

                        Pasdaran Av., PO Box 19585/777, Teheran

                        Vastaa T&K:sta. DIO:n tytäryhtiö. DTSRC toteuttaa valtaosan hankinnoista DIO:n edun mukaisesti.

                        24.4.2007

                        6.

                        Iran Electronic Industries

                        P. O. Box 18575-365, Teheran, Iran

                        MODAFL:n kokonaan omistama tytäryhtiö (ja näin ollen AIO:n, AvIO:n ja DIO:n sisarorganisaatio). Valmistaa elektronisia komponentteja Iranin asejärjestelmiin.

                        24.6.2008

                        7.

                        IRGC:n ilmavoimat

                        Käyttää Iranin pitkän ja keskipitkän kantomatkan ballistisia ohjuksia. IRGC:n ilmavoimien päällikkö on mainittu YK:n turvallisuusneuvoston päätöslauselmassa 1737.

                        24.6.2008

                        8.

                        Khatem-ol Anbiya Construction Organisation

                        Nro 221, North Falamak-Zarafshan Intersection, 4th Phase, Shahkrak-E-Ghods, Teheran 14678, Iran

                        IRGC:n omistama yritysryhmittymä. Käyttää IRGC:n insinöörihenkilöstöä rakennustöissä ja toimii pääurakoitsijana suurissa hankkeissa, muun muassa tunneleiden kaivamisessa, määrätty tukemaan Iranin ballistisia ohjuksia koskevia ohjelmia ja ydinohjelmia.

                        24.6.2008

                        9.

                        Malek Ashtar University

                        Yhteydessä puolustusministeriöön, perusti vuonna 2003 ohjuksia koskevan koulutusohjelman tiiviissä yhteistyössä AIO:n kanssa.

                        24.6.2008

                        10.

                        Marine Industries

                        Pasdaran Av., PO Box 19585/777, Teheran

                        DIO:n tytäryhtiö.

                        24.4.2007

                        11.

                        Mechanic Industries Group

                        Osallistunut ballistiikan ohjelman komponenttien tuotantoon.

                        24.6.2008

                        12.

                        Puolustusministeriön ja asevoimien logistiikka (MODAFL)

                        West side of Dabestan Street, Abbas Abad District, Teheran

                        Vastaa Iranin puolustusalan tutkimuksesta, kehittämisestä ja tuotanto-ohjelmista ja osallistuu myös ohjus- ja ydinohjelmiin

                        24.6.2008

                        13.

                        Puolustusministeriön logistiikkavienti (MODLEX)

                        P. O. Box 16315-189, Teheran, Iran

                        MODAFL:n viennistä vastaava osasto, käytetään valmiiden aseiden viennissä valtioiden välisissä kaupoissa. Toimintakiellossa YK:n turvallisuusneuvoston päätöslauselman 1747 (2007) perusteella.

                        24.6.2008

                        14.

                        3M Mizan Machinery Manufacturing

                        AIO:n pöytälaatikkoyhtiö, osallistuu ballistiikan alan hankintoihin.

                        24.6.2008

                        15.

                        Nuclear Fuel Production and Procurement Company (NFPC)

                        AEOI-NFPD, P.O. Box: 11365-8486, Teheran, Iran

                        AEOI:n ydinpolttoaineen tuotanto-osasto (NFPD) vastaa ydinpolttoainekierron alan tutkimus- ja kehittämistoiminnasta, mihin kuuluu uraanin etsintä, louhinta, murskaus ja konversio ja ydinjätehuolto. NFPC toimii seuraajana NFPD:lle, AEOI:n alaiselle tytäryhtiölle, joka suorittaa tutkimus- ja kehittämistoimintaa ydinpolttoainekierron sekä konversion ja rikastuksen alalla

                        24.4.2007

                        16.

                        Parchin Chemical Industries

                        Osallistunut käyttövoimatekniikoiden kehittämiseen Iranin ballistiikkaohjelmassa.

                        24.6.2008

                        17.

                        Special Industries Group

                        Pasdaran Av., PO Box 19585/777, Teheran

                        DIO:n tytäryhtiö.

                        24.4.2007

                        18.

                        State Purchasing Organisation (SPO)

                        SPO osallistuu ilmeisesti kokonaisten aseiden tuontiin. Todennäköisesti MODAFL:n tytäryhtiö.

                        24.6.2008”


title: 2006/964/EY: Neuvoston päätös, tehty 18 päivänä joulukuuta 2006 , korkea-asteen koulutusta, ammatillista koulutusta sekä nuorisoasioita koskevan yhteistyön puitteiden asettamista koskevan Euroopan yhteisön ja Kanadan hallituksen välisen sopimuksen tekemisestä

text:
               30.12.2006

               FI

               Euroopan unionin virallinen lehti

               L 397/14

      NEUVOSTON PÄÄTÖS,

   tehty 18 päivänä joulukuuta 2006,
   korkea-asteen koulutusta, ammatillista koulutusta sekä nuorisoasioita koskevan yhteistyön puitteiden asettamista koskevan Euroopan yhteisön ja Kanadan hallituksen välisen sopimuksen tekemisestä
   (2006/964/EY)
   EUROOPAN UNIONIN NEUVOSTO, JOKA
   ottaa huomioon Euroopan yhteisön perustamissopimuksen ja erityisesti sen 149 ja 150 artiklan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon
   sekä katsoo seuraavaa:

               (1)

               Neuvosto valtuutti komission 24 päivänä lokakuuta 2005 antamallaan päätöksellä neuvottelemaan Kanadan hallituksen kanssa sopimuksen, jolla uusitaan korkea-asteen koulutuksen ja ammatillisen koulutuksen sekä nuorisoasioiden alan yhteistyöohjelma.

               (2)

               Komissio on neuvotellut yhteisön puolesta Kanadan hallituksen kanssa sopimuksen niiden neuvotteluohjeiden mukaisesti, jotka sisältyvät edellä mainitun päätöksen liitteeseen.

               (3)

               Euroopan yhteisö ja Kanada odottavat saavansa molemminpuolista hyötyä tällaisesta yhteistyöstä, jonka on yhteisön osalta täydennettävä jäsenvaltioiden ja Kanadan välisiä kahdenvälisiä ohjelmia ja tarjota eurooppalaista lisäarvoa.

               (4)

               Sopimus on allekirjoitettu yhteisön puolesta 5 päivänä joulukuuta 2006 sillä varauksella, että se tehdään myöhemmin.

               (5)

               Sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   1.   Hyväksytään yhteisön puolesta Euroopan yhteisön ja Kanadan hallituksen välinen sopimus korkea-asteen koulutusta, ammatillista koulutusta sekä nuorisoasioita koskevan yhteistyön puitteiden asettamisesta.
   2.   Sopimuksen teksti on tämän päätöksen liitteenä.
   2 artikla
   Euroopan yhteisön valtuuskunnan sopimuksen 6 artiklassa tarkoitetussa sekakomiteassa muodostaa komission edustaja, jota avustaa yksi edustaja kustakin jäsenvaltiosta.
   3 artikla
   Neuvoston puheenjohtajalla on oikeus nimetä henkilö, jolla on valtuudet antaa sopimuksen 12 artiklan 1 kohdassa tarkoitettu ilmoitus.

      Tehty Brysselissä 18 päivänä joulukuuta 2006.

            Neuvoston puolesta

            Puheenjohtaja

         J.-E. ENESTAM

      Euroopan yhteisön ja Kanadan hallituksen välinen

         SOPIMUS

      korkea-asteen koulutusta, ammatillista koulutusta sekä nuorisoasioita koskevan yhteistyön puitteiden asettamisesta
      EUROOPAN YHTEISÖ,
      sekä
      KANADAN HALLITUS,
      jäljempänä yhteisesti ”osapuolet”, jotka
      TOTEAVAT, että Euroopan yhteisön ja sen jäsenvaltioiden ja Kanadan hallituksen 22 päivänä marraskuuta 1990 hyväksymä julistus Euroopan yhteisön ja Kanadan suhteista viittaa erityisesti keskinäisen yhteistyön vahvistamiseen niiden kansalaisten tämänhetkiseen ja tulevaan hyvinvointiin suoraan vaikuttavilla eri aloilla, esimerkiksi koulutukseen ja kulttuuriin liittyvien vaihto-ohjelmien ja yhteishankkeiden osalta, mukaan lukien korkeakoulutasoiset ja nuorison vaihto-ohjelmat,
      TOTEAVAT, että 17 päivänä joulukuuta 1996 annetussa Kanadan ja Euroopan unionin yhteisessä poliittisessa julistuksessa ja toimintaohjelmassa osapuolet ilmoittavat edistävänsä yhteyksiä kansalaistensa välillä kaikilla tasoilla, erityisesti nuorison parissa, elvyttääkseen yhteiseen kulttuuriin ja yhteisiin arvoihin perustuvat siteensä ja että julistukseen liittyvässä yhteisessä toimintaohjelmassa rohkaistaan osapuolia edelleen vahvistamaan yhteistyötään Euroopan yhteisön ja Kanadan korkea-asteen koulutuksen ja ammatillisen koulutuksen yhteistyöohjelman perustamista koskevalla sopimuksella, joka on ratifioitu vuonna 1996,
      TOTEAVAT, että Euroopan unionin ja Kanadan huippukokouksessa 18 päivänä maaliskuuta 2004 hyväksytyssä Euroopan unionin ja Kanadan kumppanuusohjelmassa viitataan tarpeeseen löytää uusia tapoja yhteyksien tukemiseksi molempien osapuolten kansalaisten välillä, erityisesti laajentamalla Kanadan ja Euroopan yhteisön nuorisovaihto-ohjelmien soveltamisalaa sekä tutkimalla keinoja vahvistaa ja laajentaa yhteisön ja Kanadan välistä yhteistyötä uusittaessa Euroopan yhteisön ja Kanadan hallituksen välisen korkea-asteen koulutuksen ja ammatillisen koulutuksen yhteistyöohjelman uusimista koskeva sopimus, joka on ratifioitu maaliskuussa 2001,
      TOTEAVAT, että Euroopan unionin ja Kanadan huippukokouksessa 19 päivänä kesäkuuta 2005 annetussa yhteisessä julistuksessa viitataan Euroopan unionin ja Kanadan johtajien aikomukseen uudistaa, vahvistaa ja laajentaa vuonna 2001 ratifioidun korkea-asteen koulutuksen ja ammatillisen koulutuksen yhteistyöohjelman uusimista koskevan sopimuksen soveltamisalaa, erityisesti lisäämällä siihen nuorisoalan yhteistyö korkeakoulujen yhteistyön sekä kansalaistemme transatlanttisen vaihdon lisäämiseksi,
      KATSOVAT, että Euroopan yhteisön jäsenvaltioiden velvollisuuksia ja Kanadan provinssien ja territorioiden lainsäädäntövaltaa koulutuksen alalla sekä korkea-asteen koulutusta ja ammatillista koulutusta järjestävien oppilaitosten itsemääräämisoikeutta on kunnioitettava täysimääräisesti,
      KATSOVAT, että vuosina 1996 ja 2001 tehtyjen korkea-asteen koulutusta ja ammatillista koulutusta koskevien sopimusten hyväksyminen ja täytäntöönpano vastaa Euroopan unionin ja Kanadan julistusten mukaisia sitoumuksia ja että yhteistyö on ollut erittäin myönteistä molemmille osapuolille,
      TUNNUSTAVAT korkea-asteen koulutuksen ja ammatillisen koulutuksen olevan olennaisen tärkeitä sellaisten inhimillisten voimavarojen kehittämiselle, joita tarvitaan globaaliin ja osaamiselle rakentuvaan talouteen osallistumiseen,
      KATSOVAT, että korkea-asteen koulutusta ja ammatillista koulutusta sekä nuorisoasioita koskevan yhteistyön olisi täydennettävä muita asiaan liittyviä yhteistyöaloitteita Euroopan yhteisön ja Kanadan välillä,
      PITÄVÄT tärkeänä ottaa huomioon korkea-asteen koulutuksen ja ammatillisen koulutuksen alalla toimivien kansainvälisten järjestöjen, esimerkiksi OECD:n, Unescon ja Euroopan neuvoston, tekemä työ,
      TUNNUSTAVAT, että on osapuolten yhteisen edun mukaista toimia yhteistyössä korkea-asteen koulutuksen ja ammatillisen koulutuksen sekä nuorisoasioiden alalla osana Euroopan yhteisön ja Kanadan laajempaa yhteistyötä,
      TOIVOVAT hyötyvänsä molemminpuolisesti korkea-asteen koulutusta ja ammatillista koulutusta sekä nuorisoasioita koskevasta yhteistyöstä,
      KATSOVAT, että on laajennettava mahdollisuuksia osallistua tällä sopimuksella tuettaviin toimiin, erityisesti ammatillisen koulutuksen ja nuorisoasioiden alalla, ja
      HALUAVAT uusia perustan korkea-asteen koulutusta ja ammatillista koulutusta koskevan yhteistyön jatkamiselle,
      OVAT SOPINEET SEURAAVAA:
      1 artikla
      Tarkoitus
      Tällä sopimuksella asetetaan puitteet korkea-asteen koulutusta ja ammatillista koulutusta sekä nuorisoasioita koskevalle Euroopan yhteisön ja Kanadan yhteistyölle.
      2 artikla
      Määritelmät
      Tässä päätöksessä tarkoitetaan

                  1.

                  ”korkea-asteen oppilaitoksella” asianomaisen osapuolen soveltamien lakien tai käytäntöjen mukaista oppilaitosta, jossa voi saavuttaa korkea-asteen pätevyyksiä tai suorittaa korkea-asteen tutkinnon, riippumatta siitä, mitä nimitystä oppilaitoksesta käytetään,

                  2.

                  ”ammatillisella oppilaitoksella” julkista, puolijulkista tai yksityistä oppilaitosta, joka asianomaisen osapuolen soveltamien lakien ja käytäntöjen mukaisesti suunnittelee tai toteuttaa toimivaltaisten viranomaisten tunnustamaan pätevyyteen johtavaa ammatillista koulutusta tai ammatillista jatko-, täydennys- tai uudelleenkoulutusta, riippumatta siitä, mitä nimitystä oppilaitoksesta käytetään,

                  3.

                  ”opiskelijalla” kaikkia niitä henkilöitä, jotka osallistuvat tässä artiklassa määriteltyjen korkea-asteen oppilaitosten tai ammatillisten oppilaitosten järjestämiin opinto- tai harjoittelujaksoihin tai -ohjelmiin, jotka ovat toimivaltaisten viranomaisten hyväksymiä tai jotka saavat näiltä viranomaisilta taloudellista tukea,

                  4.

                  ”nuorisoasioilla” toiminta-aloja, jotka liittyvät epäviralliseen oppimiseen ja arkioppimiseen ja joissa on mukana nuorisojärjestöjä ja muita nuorisoalalla toimivia organisaatioita sekä nuorisoalan työntekijöitä, nuorisoasioista vastaavia ja muita toimijoita, jotka työskentelevät nuorten hyväksi tai heidän kanssaan.

            3 artikla
      Tavoitteet
      1.   Tämän sopimuksen yleiset tavoitteet ovat:

                  a)

                  edistää keskinäistä ymmärtämystä Euroopan unionin ja Kanadan kansojen välillä ja mukaan luettuna niiden kielten, kulttuurien ja instituutioiden tuntemusta;

                  b)

                  parantaa inhimillisten voimavarojen laatua sekä Euroopan yhteisössä että Kanadassa helpottamalla sellaisten taitojen hankkimista, joita globaalin ja osaamiselle rakentuvan talouden haasteet edellyttävät.

            2.   Tämän sopimuksen erityiset tavoitteet ovat:

                  a)

                  vahvistaa eurooppalaista ja kanadalaista ulottuvuutta korkea-asteen ja ammatillista koulutusta sekä nuorisoasioita koskevassa transatlanttisessa yhteistyössä lisäarvon saavuttamiseksi;

                  b)

                  edistää transatlanttisia vaihto-ohjelmia Euroopan unionin ja Kanadan kansalaisten välillä;

                  c)

                  edesauttaa korkea-asteen ja ammatillisten oppilaitosten samoin kuin nuorisoasioiden alalla toimivien elinten ja organisaatioiden kehitystä;

                  d)

                  edesauttaa ja/tai vahvistaa kumppanuuksia niiden sidosryhmien välillä, jotka toimivat korkea-asteen koulutuksen, ammatillisen koulutuksen ja nuorisoasioiden alalla Euroopan yhteisössä ja Kanadassa;

                  e)

                  edesauttaa yksittäisten henkilöiden ammatillista kehittymistä sopimuksen yleisiä tavoitteita täytettäessä;

                  f)

                  lisätä mahdollisuuksia nuorisopolitiikkaa ja -työtä koskevalle keskustelulle ja vaihdolle.

            3.   Tämän sopimuksen toiminnalliset tavoitteet ovat:

                  a)

                  tukea korkea-asteen ja ammatillisten oppilaitosten yhteistyötä tarkoituksena edistää ja kehittää yhteisiä opinto- ja/tai harjoitteluohjelmia ja opiskelijoiden liikkuvuutta;

                  b)

                  parantaa transatlanttisen opiskelijavaihdon laatua edistämällä avoimuutta, tutkintotodistusten sekä opinto- ja harjoittelujaksojen vastavuoroista tunnustamista ja tarvittaessa opintosuoritusten siirtoa;

                  c)

                  tukea korkea-asteen koulutuksen ja ammatillisen koulutuksen sekä nuorisoasioiden alalla toimivien julkisten ja yksityisten organisaatioiden yhteistyötä toiminnan linjaukseen liittyvän keskustelun ja kokemustenvaihdon virittämiseksi;

                  d)

                  tukea ammattityöntekijöiden (myös koulutuksessa olevien ammattilaisten) transatlanttista liikkuvuutta tarkoituksena parantaa Euroopan unionin ja Kanadan suhteille merkityksellisten seikkojen keskinäistä ymmärtämistä ja asiantuntemusta;

                  e)

                  tukea nuorisoalalla toimivien elinten ja organisaatioiden sekä nuorisoalan työntekijöiden, nuorisoasioista vastaavien ja muiden nuorisoalan toimijoiden yhteistyötä tarkoituksena edistää hyvien toimintamallien vaihtoa ja verkottumista.

            4 artikla
      Periaatteet
      Tämän sopimuksen mukaisessa yhteistyössä on noudatettava seuraavia periaatteita:

                  1)

                  Euroopan yhteisön jäsenvaltioiden velvollisuuksia ja Kanadan provinssien ja territorioiden lainsäädäntövaltaa koulutuksen alalla sekä korkea-asteen koulutusta ja ammatillista koulutusta järjestävien oppilaitosten itsemääräämisoikeutta on kunnioitettava täysimääräisesti;

                  2)

                  tämän sopimuksen nojalla toteutettavista toimista on oltava hyötyä tasapuolisesti;

                  3)

                  laaja osallistuminen Euroopan yhteisön eri jäsenvaltioissa ja Kanadan provinsseissa ja territorioissa;

                  4)

                  Euroopan yhteisön ja Kanadan kulttuurien, yhteiskuntien ja talouksien koko monimuotoisuuden tunnustaminen;

                  5)

                  Euroopan yhteisön ja Kanadan tehostettu yhteistyö, jota täydennetään Euroopan yhteisön jäsenvaltioiden ja Kanadan välisillä kahdenkeskisillä ohjelmilla ja muilla yhteisön ja Kanadan välisillä korkea-asteen koulutuksen, ammatillisen koulutuksen ja nuorisoasioiden alan ohjelmilla ja aloitteilla.

            5 artikla
      Yhteistyö
      Yhteistyö toteutetaan tähän sopimukseen sen olennaisena osana kuuluvassa liitteessä kuvattujen toimien avulla.
      6 artikla
      Sekakomitea
      1.   Perustetaan sekakomitea. Se muodostetaan kummankin osapuolen edustajista.
      2.   Sekakomitean tehtäviin kuuluu:

                  a)

                  tarkastella tässä sopimuksessa tarkoitettua yhteistyötä;

                  b)

                  antaa osapuolille kertomus tämän sopimuksen tavoitteiden ja periaatteiden mukaisen yhteistyön tasosta, tilasta ja tehokkuudesta;

                  c)

                  jakaa tietoa viimeaikaisesta kehityksestä, toimintalinjoista, uusista suuntauksista tai innovatiivisista käytännöistä korkea-asteen koulutuksen, ammatillisen koulutuksen ja nuorisoasioiden alalla.

            3.   Sekakomitean on pyrittävä kokoontumaan joka toinen vuosi, vuorotellen Euroopan unionissa ja Kanadassa. Muita kokouksia voidaan pitää siten kuin niistä yhteisesti sovitaan.
      4.   Sekakomitean päätökset on tehtävä yhteisymmärryksessä. Pöytäkirjan hyväksyvät kummankin osapuolen kokousta yhdessä johtamaan valitsemat henkilöt, ja se toimitetaan yhdessä kertomuksen kanssa vuonna 1976 tehdyllä kaupallista ja taloudellista yhteistyötä koskevalla Euroopan yhteisön ja Kanadan puitesopimuksella perustetulle yhteistyökomitealle ja kummankin osapuolen asianomaisille ministereille.
      7 artikla
      Seuranta ja arviointi
      Yhteistyötä seurataan ja arvioidaan tarpeen mukaan yhteistoiminnassa siten, että mahdollistetaan yhteistyötoimien uudelleen suuntaaminen niiden toteuttamisen aikana ilmenevien tarpeiden tai mahdollisuuksien mukaan.
      8 artikla
      Rahoitus
      1.   Yhteistyö toteutetaan käytettävissä olevien varojen sekä Euroopan yhteisön ja Kanadan soveltuvien lakien, asetusten, politiikkojen ja ohjelmien mukaisesti. Rahoitus perustuu yhtäläiseen rahoitukseen osapuolten välillä.
      2.   Kumpikin osapuoli toimittaa varoja seuraavien henkilöiden välittömäksi hyödyksi:

                  —

                  Euroopan yhteisö: jonkin Euroopan yhteisön jäsenvaltion kansalaiset tai henkilöt, joille jokin jäsenvaltio on myöntänyt pysyvän asukkaan virallisen aseman;

                  —

                  Kanada: sen kansalaiset ja Kanadan lainsäädännössä määritellyt pysyvät asukkaat.

            3.   Sekakomitean aiheuttamista tai sen puolesta syntyvistä kustannuksista vastaa se osapuoli, jolle kustannuksen aiheuttanut jäsen on vastuussa. Sekakomitean kokouksiin suoraan liittyvistä kustannuksista, lukuun ottamatta matka- ja oleskelukustannuksia, vastaa isäntänä toimiva osapuoli.
      9 artikla
      Henkilöstön pääsy maahan
      Kumpikin osapuoli toteuttaa kaikki kohtuulliset toimenpiteet ja tekee parhaansa helpottaakseen toisen osapuolen tämän sopimuksen mukaiseen yhteistyöhön liittyvän henkilöstön ja opiskelijoiden sekä aineiston ja laitteiden saapumista sen alueelle ja lähtöä sen alueelta kummankin osapuolen lakien ja asetusten mukaisesti.
      10 artikla
      Muut sopimukset
      1.   Tämä sopimus ei rajoita osapuolten välisten muiden sopimusten mukaisesti tehtävää yhteistyötä.
      2.   Tämä sopimus ei rajoita Euroopan yhteisön yksittäisten jäsenvaltioiden ja Kanadan voimassa olevien tai tulevien kahdenkeskisten sopimusten soveltamista tämän sopimuksen kattamilla aloilla.
      11 artikla
      Alueellinen soveltamisala
      Tätä sopimusta sovelletaan alueisiin, joihin sovelletaan Euroopan yhteisön perustamissopimusta siinä määrätyin edellytyksin, sekä Kanadan alueeseen.
      12 artikla
      Loppumääräykset
      1.   Kummankin osapuolen on ilmoitettava kirjallisesti toiselle osapuolelle, että se suostuu sitoutumaan tähän sopimukseen. Tämä sopimus tulee voimaan sitä päivää seuraavan kuukauden ensimmäisenä päivänä, jona viimeiseksi tämän tekevä osapuoli on tehnyt toiselle osapuolelle kyseisen ilmoituksen.
      2.   Tämä sopimus on voimassa kahdeksan vuotta, ja sen voimassaoloa voidaan jatkaa osapuolten kirjallisella sopimuksella.
      3.   Tätä sopimusta voidaan muuttaa osapuolten yhteisellä kirjallisella sopimuksella.
      4.   Muutokset ja sopimuksen jatkaminen on tehtävä kirjallisesti, ja ne tulevat voimaan osapuolten määrittelemänä päivänä.
      5.   Kumpi tahansa osapuolista voi saada tämän sopimuksen päättymään sanomalla sen kirjallisesti irti kaksitoista kuukautta edeltäkäsin. Tämän sopimuksen päättyminen tai irtisanominen ei vaikuta sen mukaisesti tehtyjen järjestelyjen voimassaoloon tai kestoon eikä tämän sopimuksen liitteen nojalla syntyneisiin velvoitteisiin.

         TÄMÄN VAKUUDEKSI alla mainitut ovat allekirjoittaneet tämän sopimuksen.
         Tehty Helsingissä 5 päivänä joulukuuta vuonna 2006 kahtena kappaleena englannin, espanjan, hollannin, italian, kreikan, latvian, liettuan, maltan, portugalin, puolan, ranskan, ruotsin, saksan, slovakin, sloveenin, suomen, tanskan, tšekin, unkarin ja viron kielellä jokaisen tekstin ollessa yhtä todistusvoimainen.

               Por la Comunidad Europea

            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapens vägnar

               Por el Gobierno de Canadá

            Za vládu Kanady
            For Canadas regering
            Für die Regierung Kanadas
            Kanada valitsuse nimel
            Για την Κυβέρνηση του Καναδά
            For the Government of Canada
            Pour le gouvernement du Canada
            Per il governo del Canada
            Kanādas valdības vārdā
            Kanados Vyriausybės vardu
            Kanada Kormánya részéről
            Għall-Gvern tal-Kanada
            Voor de Regering van Canada
            W imieniu Rządu Kanady
            Pelo Governo do Canadá
            Za vládu Kanady
            Za vlado Kanade
            Kanadan hallituksen puolesta
            För Kanadas regering

         LIITE
         TOIMET
         1.   Korkea-asteen ja ammatillisen koulutuksen alan toimet
         1.1.   Osapuolet tukevat korkea-asteen oppilaitoksia ja ammatillisia oppilaitoksia, jotka muodostavat EY:n ja Kanadan välisiä yhteenliittymiä korkea-asteen koulutusta ja ammatillista koulutusta koskevien yhteisten hankkeiden toteuttamiseksi.
         1.2.   Jokaisen yhteenliittymän on koostuttava monenvälisestä kumppanuudesta, jossa on oltava mukana laitoksia vähintään kahdesta Euroopan yhteisön jäsenvaltiosta ja vähintään kahdesta Kanadan provinssista tai territoriosta.
         1.3.   Yhteenliittymien toimiin on pääsääntöisesti sisällyttävä transatlanttista opiskelijoiden liikkuvuutta yhteisten opinto-ohjelmien puitteissa, tutkintojen molemminpuolista tunnustamista sekä kieli- ja kulttuurivalmennusta siten, että vaihto olisi tasavertaista kumpaankin suuntaan.
         1.4.   Kummankin osapuolen asianomaiset viranomaiset sopivat yhdessä EY:n ja Kanadan välisten yhteenliittymien yhteistyöhön soveltuvista aiheista ja niiden etusijajärjestyksestä.
         1.5.   Osapuolet voivat myöntää rahoitustukea opiskelijoiden liikkuvuuteen sellaisille korkea-asteen ja/tai ammatillisten oppilaitosten yhteenliittymille, jotka ovat osoittautuneet erityisen laadukkaiksi osapuolten rahoittamien yhteishankkeiden toteuttamisessa.
         2.   Nuorisoalan toimet
         Osapuolet voivat myöntää rahoitustukea toimiin, joissa on mukana nuorisoalalla toimivia elimiä ja organisaatioita, nuorisoalan työntekijöitä, nuorisoasioista vastaavia ja muita nuorisoalan toimijoita. Toimiin voi kuulua seminaareja, ammatillisia kursseja, työelämään tutustumista ja opintovierailuja, joilla on tietty teema, esimerkiksi kansalaisuus, kulttuurinen monimuotoisuus, yleishyödyllinen tai vapaaehtoistyö sekä epävirallisen oppimisen ja arkioppimisen tunnustaminen.
         3.   Täydentävät toimet
         3.1.   Osapuolet voivat toteuttaa rajoitetun määrän sopimuksen tavoitteiden mukaisia täydentäviä toimia, muun muassa kokemusten ja hyvien toimintamallien vaihtoa sekä resurssien ja sähköisen materiaalin yhteistä hyödyntämistä korkea-asteen ja ammatillisen koulutuksen sekä nuorisoasioiden alalla.
         3.2.   Osapuolet voivat myöntää rahoitustukea politiikan tarpeita palveleviin toimenpiteisiin, joissa on mukana korkea-asteen koulutuksen, ammatillisen koulutuksen ja nuorisoasioiden alalla toimivia organisaatioita; näihin toimenpiteisiin voivat kuulua muun muassa tutkimukset, konferenssit, seminaarit, työryhmät, ammatillista kehittymistä koskevat workshopit sekä vertailuanalyysit, ja niissä voidaan käsitellä useita aloja koskevia korkea-asteen ja ammatilliseen koulutukseen liittyviä kysymyksiä, kuten tutkintojen tunnustamista ja opintosuoritusten siirtoa eurooppalaisen opintosuoritusten siirtojärjestelmän (ECTS) puitteissa.
         3.3.   Osapuolet voivat myöntää rahoitustukea niiden ammattityöntekijöiden liikkuvuutta (mukaan luettuina vastavalmistuneet ja koulutuksessa olevat ammattilaiset), jotka haluavat suorittaa lyhytkestoisia opintoja tai koulutusohjelmia asiantuntemuksensa kehittämiseksi EY:n ja Kanadan suhteiden kannalta erityisen merkittävillä, osapuolten nimeämillä aloilla.
         3.4.   Osapuolet voivat myöntää rahoitustukea entisten opiskelijoiden yhdistyksille, joiden toiminnassa on mukana opiskelijoita, jotka ovat osallistuneet EY:n ja Kanadan välisen yhteenliittymän toteuttamiin vaihtoihin korkea-asteen koulutuksen ja ammatillisen koulutuksen alalla. Näitä yhdistyksiä voi johtaa yksi tai useampi organisaatio, jonka osapuolet nimeävät yhdessä.
         Toimien hallinnointi
         1.   Kumpikin osapuoli voi myöntää rahoitustukea tämän sopimuksen mukaisiin toimintoihin.
         2.   Yhteishankkeiden hallinnosta vastaavat kummankin osapuolen toimivaltaiset virkamiehet. Heidän tehtäviinsä voi kuulua

                     —

                     ehdotusten tekemistä koskevista säännöistä ja menetelmistä päättäminen mukaan luettuna hakijoille tarkoitettujen yhteisten ohjeiden laatiminen;

                     —

                     aikataulun laatiminen ehdotuspyyntöjen julkaisemista sekä ehdotusten jättämistä ja valintaa varten;

                     —

                     tietojen antaminen tämän sopimuksen mukaisista toimista ja niiden toteuttaminen;

                     —

                     akateemisten neuvonantajien ja asiantuntijoiden nimeäminen, myös ehdotusten riippumatonta arviointia varten;

                     —

                     rahoitettavien hankkeiden suositteleminen kummankin osapuolen asianomaisille viranomaisille;

                     —

                     rahoituksen hallinnointi;

                     —

                     ohjelman seuranta ja arviointi käyttäen yhteistyöhön perustuvaa menetelmää.

               3.   Euroopan yhteisö antaa pääsääntöisesti tukea (myös stipendein) yhteisöstä oleville hankekumppaneille; Kanada antaa tukea kanadalaisille hankekumppaneille.
         Tekniset tukitoimet
         Osapuolet osoittavat varat niiden palveluiden hankkimiseksi, joilla varmistetaan sopimuksen optimaalinen täytäntöönpano; osapuolet voivat erityisesti järjestää seminaareja, kokouksia tai muita asiantuntijatapaamisia sekä toteuttaa arviointitoimia, tuottaa julkaisuja tai jakaa tietoa asiaan liittyvistä seikoista.


title: Neuvoston päätös (EU) 2015/2400, annettu 8 päivänä joulukuuta 2015, säästöjen tuottamien korkotulojen verotusta koskevassa neuvoston direktiivissä 2003/48/EY säädettyjä toimenpiteitä vastaavista toimenpiteistä tehdyn, Euroopan yhteisön ja Sveitsin valaliiton välisen sopimuksen muutospöytäkirjan tekemisestä Euroopan unionin puolesta

text:
               19.12.2015

               FI

               Euroopan unionin virallinen lehti

               L 333/10

         NEUVOSTON PÄÄTÖS (EU) 2015/2400,
   annettu 8 päivänä joulukuuta 2015,
   säästöjen tuottamien korkotulojen verotusta koskevassa neuvoston direktiivissä 2003/48/EY säädettyjä toimenpiteitä vastaavista toimenpiteistä tehdyn, Euroopan yhteisön ja Sveitsin valaliiton välisen sopimuksen muutospöytäkirjan tekemisestä Euroopan unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 115 artiklan yhdessä sen 218 artiklan 6 kohdan b alakohdan ja 218 artiklan 8 kohdan toisen alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin lausunnon,
   sekä katsoo seuraavaa:

               (1)

               Neuvoston päätöksen (EU) 2015/860 (1) mukaisesti säästöjen tuottamien korkotulojen verotusta koskevassa neuvoston direktiivissä 2003/48/EY säädettyjä toimenpiteitä vastaavista toimenpiteistä tehdyn, Euroopan yhteisön ja Sveitsin valaliiton välisen sopimuksen muutospöytäkirja allekirjoitettiin 27 päivänä toukokuuta 2015, sillä varauksella, että sen tekeminen saatetaan myöhemmin päätökseen.

               (2)

               Neuvottelujen tuloksena syntynyt muutospöytäkirjan teksti on neuvoston antaman neuvotteluohjeen mukainen, koska sillä yhtenäistetään sopimus automaattista tietojenvaihtoa koskevan viimeaikaisen globaaliin kehityksen kanssa, toisin sanoen Taloudellisen yhteistyön ja kehityksen järjestön (OECD) laatiman finanssitilitietojen automaattista vaihtoa koskevan globaalin standardin kanssa. Unioni, sen jäsenvaltiot ja Sveitsin valaliitto ovat osallistuneet aktiivisesti OECD:n työhön. Sopimuksen teksti, sellaisena kuin se on muutettuna muutospöytäkirjalla, muodostaa oikeusperustan globaalin standardin täytäntöönpanolle unionin ja Sveitsin valaliiton välisissä suhteissa.

               (3)

               Muutospöytäkirja olisi hyväksyttävä Euroopan unionin puolesta,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta säästöjen tuottamien korkotulojen verotuksesta annetussa neuvoston direktiivissä 2003/48/EY säädettyjä toimenpiteitä vastaavista toimenpiteistä tehdyn, Euroopan unionin ja Sveitsin valaliiton välisen sopimuksen muutospöytäkirja.
   Muutospöytäkirjan teksti on liitetty tähän päätökseen.
   2 artikla
   1.   Neuvoston puheenjohtaja antaa unionin puolesta muutospöytäkirjan 2 artiklan 1 kohdassa määrätyn ilmoituksen (2).
   2.   Komissio ilmoittaa Sveitsin valaliitolle ja jäsenvaltioille Euroopan unionin ja Sveitsin valaliiton välisen finanssitilitietojen automaattista vaihtoa kansainvälisten verosääntöjen noudattamisen parantamiseksi koskevan sopimuksen 1 artiklan 1 kohdan d alakohdan mukaisesti annetuista ilmoituksista, jotka johtuvat muutospöytäkirjasta.
   3 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 8 päivänä joulukuuta 2015.

            Neuvoston puolesta

            Puheenjohtaja

         P. GRAMEGNA

      (1)  Neuvoston päätös (EU) 2015/860, annettu 26 päivänä toukokuuta 2015, säästöjen tuottamien korkotulojen verotusta koskevassa neuvoston direktiivissä 2003/48/EY säädettyjä toimenpiteitä vastaavista toimenpiteistä tehdyn, Euroopan yhteisön ja Sveitsin valaliiton välisen sopimuksen muutospöytäkirjan allekirjoittamisesta Euroopan unionin puolesta (EUVL L 136, 3.6.2015, s. 5).

      (2)  Neuvoston pääsihteeristö julkaisee muutospöytäkirjan voimaantulopäivän Euroopan unionin virallisessa lehdessä.


title: Euroopan parlamentin ja neuvoston päätös N:o 284/2010/EU, annettu 25 päivänä maaliskuuta 2010 , työllisyyttä ja sosiaalista yhteisvastuuta koskevan yhteisön Progress-ohjelman perustamisesta tehdyn päätöksen N:o 1672/2006/EY muuttamisesta

text:
               7.4.2010

               FI

               Euroopan unionin virallinen lehti

               L 87/6

         EUROOPAN PARLAMENTIN JA NEUVOSTON PÄÄTÖS N:o 284/2010/EU,
   annettu 25 päivänä maaliskuuta 2010,
   työllisyyttä ja sosiaalista yhteisvastuuta koskevan yhteisön Progress-ohjelman perustamisesta tehdyn päätöksen N:o 1672/2006/EY muuttamisesta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 19 artiklan 2 kohdan, 149 artiklan ja 153 artiklan 2 kohdan a alakohdan,
   ottavat huomioon Euroopan komission ehdotuksen,
   ottavat huomioon Euroopan talous- ja sosiaalikomitean lausunnon (1),
   ottavat huomioon alueiden komitean lausunnon (2),
   noudattavat tavallista lainsäätämisjärjestystä (3),
   sekä katsovat seuraavaa:

               (1)

               Komissio antoi 3 päivänä kesäkuuta 2009 tiedonannon ”Yhteinen sitoutuminen työllisyyteen” päämääränään tehostaa Euroopan unionin ja sen jäsenvaltioiden sekä EU:n työmarkkinaosapuolten välistä yhteistyötä kolmen keskeisen tavoitteen osalta: työllisyyden säilyttäminen, työpaikkojen luominen ja liikkuvuuden edistäminen; osaamisen kehittäminen ja työmarkkinoiden tarpeisiin vastaaminen sekä työmarkkinoille pääsyn parantaminen.

               (2)

               Jotta työttömille voitaisiin tarjota mahdollisuus uuteen alkuun ja osalle Euroopan heikoimmassa asemassa olevista ryhmistä, joihin myös naiset ja nuoret lukeutuvat, voitaisiin avata tie yrittäjyyteen, komissio on ehdottanut kansainvälisten rahoituslaitosten, erityisesti Euroopan investointipankkiryhmän, kanssa toteutettavana yhteishankkeena työllisyyttä ja sosiaalista osallisuutta koskevaa uutta eurooppalaista mikrorahoitusjärjestelyä, jolla kehitetään mikroyrityksiä ja sosiaalitaloutta.

               (3)

               Talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen (4) mukaisesti Euroopan parlamentin ja neuvoston päätöksellä N:o 1672/2006/EY (5) perustetusta työllisyyttä ja sosiaalista yhteisvastuuta koskevasta yhteisön Progress-ohjelmasta olisi kohdennettava uudelleen määrärahoja Euroopan parlamentin ja neuvoston päätöksellä N:o 283/2010/EU (6) perustetun työllisyyttä ja sosiaalista osallisuutta koskevan uuden eurooppalaisen Progress-mikrorahoitusjärjestelyn rahoittamiseen.

               (4)

               Kaikkien vaihtoehtojen tarkastelemisen perusteella Progress-ohjelmasta olisi kohdennettava uudelleen 60 miljoonan euron määrä uuteen eurooppalaiseen Progress-mikrorahoitusjärjestelyyn.

               (5)

               Päätös N:o 1672/2006/EY olisi muutettava,

         OVAT HYVÄKSYNEET TÄMÄN PÄÄTÖKSEN:
   1 artikla
   Korvataan päätöksen N:o 1672/2006/EY 17 artiklan 1 kohta seuraavasti:

      ”1.   Tässä päätöksessä tarkoitettujen unionin toimien toteuttamiseksi 1 päivän tammikuuta 2007 ja 31 päivän joulukuuta 2013 välisenä aikana varatut rahoituspuitteet ovat 683 250 000 euroa.”

   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 25 päivänä maaliskuuta 2010.

            Euroopan parlamentin puolesta

            Puhemies

         J. BUZEK

            Neuvoston puolesta

            Puheenjohtaja

         D. LÓPEZ GARRIDO

      (1)  EUVL C 318, 23.12.2009, s. 84.

      (2)  Lausunto annettu 7. lokakuuta 2009 (ei vielä julkaistu virallisessa lehdessä).

      (3)  Euroopan parlamentin kanta, vahvistettu 11. helmikuuta 2010 (ei vielä julkaistu virallisessa lehdessä), ja neuvoston päätös, annettu 8. maaliskuuta 2010.

      (4)  EUVL C 139, 14.6.2006, s. 1.

      (5)  EUVL L 315, 15.11.2006, s. 1.

      (6)  Katso tämän virallisen lehden sivu 1.


title: 2011/10/EU: Euroopan keskuspankin päätös, annettu 25 päivänä marraskuuta 2010 , Euroopan keskuspankin liikkeeseen lasketuista euroseteleistä sekä arvopaperimarkkinoita koskevan ohjelman mukaisesti ostetuista arvopapereista saaman tulon väliaikaisesta jakamisesta (EKP/2010/24)

text:
               11.1.2011

               FI

               Euroopan unionin virallinen lehti

               L 6/35

         EUROOPAN KESKUSPANKIN PÄÄTÖS,
   annettu 25 päivänä marraskuuta 2010,
   Euroopan keskuspankin liikkeeseen lasketuista euroseteleistä sekä arvopaperimarkkinoita koskevan ohjelman mukaisesti ostetuista arvopapereista saaman tulon väliaikaisesta jakamisesta
   (uudelleenlaadittu)
   (EKP/2010/24)
   (2011/10/EU)
   EUROOPAN KESKUSPANKIN NEUVOSTO, joka
   ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) ja erityisesti sen 33 artiklan,
   sekä katsoo seuraavaa:

               (1)

               Euroopan keskuspankin liikkeeseen lasketuista euroseteleistä saaman tulon jakamisesta rahaliittoon osallistuvien jäsenvaltioiden kansallisille keskuspankeille 17 päivänä marraskuuta 2005 tehtyä päätöstä EKP/2005/11 (1) olisi muutettava olennaisesti, jotta siinä huomioitaisiin niiden tulojen jakaminen, jotka Euroopan keskuspankki (EKP) saa arvopaperimarkkinoita koskevan ohjelman perustamisesta 14 päivänä toukokuuta 2010 annetun päätöksen EKP/2010/5 (2) mukaisesti ostetuista arvopapereista. Päätös tulisi selvyyden vuoksi laatia uudelleen.

               (2)

               Euroseteleiden liikkeeseenlaskusta 13 päivänä joulukuuta 2010 annetussa päätöksessä EKP/2010/29 (3) määrätään liikkeeseen laskettujen euroseteleiden kohdistamisesta kansallisille keskuspankeille suhteessa niiden maksamiin osuuksiin EKP:n pääomasta. Päätöksen EKP/2010/29 4 artiklan ja päätöksen liitteen mukaan EKP:lle kohdistetaan 8 prosenttia liikkeeseen laskettujen euroseteleiden kokonaisarvosta. EKP:llä on kansallisilta keskuspankeilta eurojärjestelmän sisäisiä saamisia, joiden määrä on suhteessa niiden osuuksiin merkityn pääoman jakoperusteesta ja joiden arvo vastaa sen liikkeeseen laskemien euroseteleiden arvoa.

               (3)

               Niiden jäsenvaltioiden kansallisten keskuspankkien, joiden rahayksikkö on euro, rahoitustulon jakamisesta 25 päivänä marraskuuta 2010 annetun päätöksen EKP/2010/23 (4) 2 artiklan 2 kohdan mukaisesti liikkeeseen laskettuihin euroseteleihin liittyville eurojärjestelmän sisäisille saldoille maksetaan laskentakoron mukaista korkoa. Päätöksen EKP/2010/23 2 artiklan 3 kohdan mukaisesti tämä korko maksetaan TARGET2-järjestelmän välityksellä.

               (4)

               Päätöksen EKP/2010/23 johdanto-osan 7 kappaleessa todetaan, että tulo, joka EKP:lle kertyy sen osuuteen liikkeeseen lasketuista euroseteleistä liittyville eurojärjestelmän sisäisille saamisille suoritettavista koroista, olisi lähtökohtaisesti jaettava kansallisille keskuspankeille EKP:n neuvoston päätösten mukaisesti suhteessa niiden osuuksiin merkityn pääoman jakoperusteesta sinä tilikautena, jona tulo kertyy.

               (5)

               Vastaavalla tavalla tulot, jotka EKP saa arvopaperimarkkinoita koskevan ohjelman mukaisesti ostetuista arvopapereista, tulisi periaatteessa jakaa keskuspankeille suhteessa niiden osuuksiin merkityn pääoman jakoperusteesta sinä tilikautena, jona tulo kertyy.

               (6)

               Jakaessaan tuloa, joka sille kertyy liikkeessä olevista euroseteleistä sekä arvopaperimarkkinoita koskevan ohjelman mukaisesti ostetuista arvopapereista, EKP:n tulisi arvioida vuositulostaan siten, että se ottaa huomioon tarpeen jakaa varoja valuuttakursseista, koroista ja kullan hinnasta johtuvien riskien varalta tehtyä varausta varten, sekä sellaisten varausten olemassaolon, joita purkamalla voidaan kattaa ennakoituja kuluja.

               (7)

               Määritellessään EKPJ:n perussäännön 33.1 artiklan mukaisesti EKP:n nettovoitosta yleisrahastoon siirrettävän määrän EKP:n neuvoston tulisi ottaa huomioon, että se osa nettovoitosta, joka vastaa liikkeeseen lasketuista euroseteleistä ja arvopaperimarkkinoita koskevan ohjelman mukaisesti ostetuista arvopapereista saatavaa tuloa, olisi jaettava kansallisille keskuspankeille kokonaan,

         ON HYVÄKSYNYT TÄMÄN PÄÄTÖKSEN:
   1 artikla
   Määritelmät
   Tässä päätöksessä tarkoitetaan

               a)

               ’kansallisella keskuspankilla’ sellaisen jäsenvaltion kansallista keskuspankkia, jonka rahayksikkö on euro;

               b)

               ’liikkeeseen laskettuihin euroseteleihin liittyvillä eurojärjestelmän sisäisillä saldoilla’ kansallisen keskuspankin ja EKP:n sekä kansallisen keskuspankin ja toisen kansallisen keskuspankin välisiä saamisia ja velkoja, jotka johtuvat päätöksen EKP/2010/29 4 artiklan soveltamisesta;

               c)

               ’EKP:n liikkeeseen lasketuista euroseteleistä saamalla tulolla’ tuloa, jota EKP:lle kertyy sen osuuteen liikkeeseen lasketuista euroseteleistä liittyville eurojärjestelmän sisäisille, kansallisiin keskuspankkeihin kohdistuville saamisille päätöksen EKP/2010/23 2 artiklan perusteella suoritettavista koroista;

               d)

               ’EKP:n arvopaperimarkkinoita koskevan ohjelman mukaisesti ostetuista arvopapereista saamalla tulolla’ EKP:n arvopaperimarkkinoita koskevan ohjelmasta annetun päätöksen EKP/2010/5 mukaisesti ostamista arvopapereista kertyneitä nettotuloja.

         2 artikla
   EKP:n liikkeeseen lasketuista euroseteleistä sekä arvopaperimarkkinoita koskevan ohjelman mukaisesti ostetuista arvopapereista saaman tulon väliaikainen jakaminen
   1.   EKP:n liikkeeseen lasketuista euroseteleistä ja arvopaperimarkkinoita koskevan ohjelman mukaisesti ostetuista arvopapereista saama tulo maksetaan kokonaisuudessaan kansallisille keskuspankeille sinä tilikautena, jolta se on kertynyt, ja se jaetaan kansallisille keskuspankeille suhteessa niiden maksamiin osuuksiin EKP:n merkitystä pääomasta.
   2.   EKP jakaa liikkeeseen lasketuista euroseteleistä kunakin tilivuonna kertyneen tulon kansallisille keskuspankeille seuraavan vuoden toisena työpäivänä.
   3.   EKP jakaa arvopaperimarkkinoita koskevan ohjelman mukaisesti ostetuista arvopapereista kunakin tilivuonna kertyneen tulon kansallisille keskuspankeille seuraavan vuoden tammikuun viimeisenä työpäivänä.
   4.   EKP:n liikkeeseen lasketuista euroseteleistä saaman tulon määrästä voidaan EKP:n neuvoston EKPJ:n perussäännön mukaisesti tekemällä päätöksellä vähentää ne kulut, joita EKP:lle on koitunut euroseteleiden liikkeeseen laskemisesta ja käsittelemisestä.
   3 artikla
   Poikkeus 2 artiklasta
   Edellä 2 artiklassa todetusta poiketaan seuraavasti:

               1.

               EKP:n neuvosto päättää ennen tilikauden päättymistä, jätetäänkö arvopaperimarkkinoita koskevan ohjelman mukaisesti ostetuista arvopapereista saadut EKP:n tulot ja, tarpeen mukaan, jätetäänkö liikkeeseen lasketuista euroseteleistä saadut EKP:n tulot kokonaan tai ositttain jakamatta sen varmistamiseksi, että jaettavan tulon määrä ei ylitä EKP:n nettovoittoa kyseiseltä vuodelta. Tällainen päätös on tehtävä, jos EKP:n neuvosto katsoo johtokunnan valmisteleman perustellun arvion nojalla, että EKP:n vuositulos on tappiollinen tai että sen nettovoitto on pienempi kuin sen liikkeeseen lasketuista euroseteleistä saaman tulon arvioitu määrä ja sen arvopaperimarkkinoita koskevan ohjelman mukaisesti ostetuista arvopapereista saaman tulon arvioitu määrä.

               2.

               EKP:n neuvosto voi ennen tilikauden päättymistä päättää, että EKP:n arvopaperimarkkinaohjelman mukaisesti ostetuista arvopapereista saama tulo ja, tarpeen mukaan, EKP:n liikkeeseen lasketuista euroseteleistä saama tulo siirretään kokonaan tai osittain valuuttakursseista, koroista, luotoista ja kullan hinnasta johtuvien riskien varalta tehtävään varaukseen.

         4 artikla
   Kumoaminen
   Kumotaan päätös EKP/2005/11. Kumottuun päätökseen tehtyjen viittausten katsotaan koskevan tätä päätöstä.
   5 artikla
   Voimaantulo
   Tämä päätös tulee voimaan 31 päivänä joulukuuta 2010.

      Tehty Frankfurt am Mainissa 25 päivänä marraskuuta 2010.

            EKP:n puheenjohtaja

         Jean-Claude TRICHET

      (1)  EUVL L 311, 26.11.2005, s. 41.

      (2)  EUVL L 124, 20.5.2010, s. 8.

      (3)  Ei vielä julkaistu virallisessa lehdessä.

      (4)  Ei vielä julkaistu virallisessa lehdessä.


title: 2010/128/YUTP: Neuvoston päätös 2010/128/YUTP, annettu 1 päivänä maaliskuuta 2010 , Irakista hyväksytyn yhteisen kannan 2003/495/YUTP muuttamisesta

text:
               2.3.2010

               FI

               Euroopan unionin virallinen lehti

               L 51/22

         NEUVOSTON PÄÄTÖS 2010/128/YUTP,
   annettu 1 päivänä maaliskuuta 2010,
   Irakista hyväksytyn yhteisen kannan 2003/495/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 7 päivänä heinäkuuta 2003 yhteisen kannan 2003/495/YUTP Irakista (1) Yhdistyneiden kansakuntien turvallisuusneuvoston, jäljempänä ’turvallisuusneuvosto’, päätöslauselman 1483 (2003) täytäntöönpanemiseksi.

               (2)

               Turvallisuusneuvosto antoi 21 päivänä joulukuuta 2009 päätöslauselman 1905 (2009), jolla se päätti muun muassa jatkaa 31 päivään joulukuuta 2010 asti turvallisuusneuvoston päätöslauselmissa 1483 (2003) ja 1546 (2004) tarkoitettuja järjestelyjä, jotka koskevat raakaöljyn, öljytuotteiden ja maakaasun myynnistä saadun tuoton tallentamista Irakin kehitysrahastoon sekä tiettyjen irakilaisten varojen vapauttamista oikeudenkäyntimenettelyistä.

               (3)

               Yhteinen kanta 2003/459/YUTP olisi sen vuoksi muutettava.

               (4)

               Tiettyjen lisätoimenpiteiden täytäntöönpano edellyttää unionin toimia,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan yhteinen kanta 2003/495/YUTP seuraavasti:
   Korvataan 7 artiklan toinen kohta seuraavasti:

      ”Edellä olevan 4 ja 5 artiklan säännöksiä sovelletaan 31 päivään joulukuuta 2010.”.

   2 artikla
   Tämä päätös tulee voimaan päivänä, jona se hyväksytään.
   3 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 1 päivänä maaliskuuta 2010.

            Neuvoston puolesta

            Puheenjohtaja

         D. LÓPEZ GARRIDO

      (1)  EUVL L 169, 8.7.2003, s. 72.


title: Neuvoston päätös (YUTP) 2015/2249, annettu 3 päivänä joulukuuta 2015, siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) annetun päätöksen 2014/486/YUTP muuttamisesta

text:
               4.12.2015

               FI

               Euroopan unionin virallinen lehti

               L 318/38

         NEUVOSTON PÄÄTÖS (YUTP) 2015/2249,
   annettu 3 päivänä joulukuuta 2015,
   siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) annetun päätöksen 2014/486/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 22 päivänä heinäkuuta 2014 päätöksen 2014/486/YUTP (1) siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina).

               (2)

               Neuvosto päätti 17 päivänä marraskuuta 2014 päätöksellä 2014/800/YUTP (2) aloittaa EUAM Ukrainan 1 päivänä joulukuuta 2014 ja muuttaa päätöstä 2014/486/YUTP vahvistaakseen EUAM Ukrainan rahoitusohjeen 30 päivään marraskuuta 2015 saakka.

               (3)

               Päätös 2014/486/YUTP olisi muutettava rahoitusohjeen vahvistamiseksi 1 päivänä joulukuuta 2015 alkavaa ja 30 päivänä marraskuuta 2016 päättyvää kautta varten.

               (4)

               Päätös 2014/486/YUTP olisi lisäksi muutettava EUAM Ukrainan toimeksiannon jatkamiseksi vuodella,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2014/486/YUTP seuraavasti:

               1)

               Lisätään 14 artiklan 1 kohtaan alakohta seuraavasti:
               ”EUAM Ukrainaan liittyviin menoihin tarkoitettu rahoitusohje 1 päivänä joulukuuta 2015 alkavalla ja 30 päivänä marraskuuta 2016 päättyvällä kaudella on 14 400 000 euroa.”

               2)

               Korvataan 19 artiklan toinen kohta seuraavasti:
               ”Sitä sovelletaan 30 päivään marraskuuta 2017.”

         2 artikla
   Tämä päätös tulee voimaan päivänä, jona se hyväksytään.
   Sitä sovelletaan 1 päivästä joulukuuta 2015.

      Tehty Brysselissä 3 päivänä joulukuuta 2015.

            Neuvoston puolesta

            Puheenjohtaja

         F. BRAZ

      (1)  Neuvoston päätös 2014/486/YUTP, annettu 22 päivänä heinäkuuta 2014, siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) (EUVL L 217, 23.7.2014, s. 42).

      (2)  Neuvoston päätös 2014/800/YUTP, annettu 17 päivänä marraskuuta 2014, siviiliturvallisuusalan uudistamista koskevan Ukrainassa toteutettavan Euroopan unionin neuvontaoperaation (EUAM Ukraina) aloittamisesta ja neuvoston päätöksen 2014/486/YUTP muuttamisesta (EUVL L 331, 18.11.2014, s. 24).


Avis juridique important

|

32001D0285

2001/285/YUTP: Neuvoston päätös, tehty 9 päivänä huhtikuuta 2001, Euroopan unionin tarkkailuvaltuuskunnan (EUMM) johtajan nimittämisestä

Virallinen lehti nro L 099 , 10/04/2001 s. 0002 - 0002

Neuvoston päätös,tehty 9 päivänä huhtikuuta 2001,Euroopan unionin tarkkailuvaltuuskunnan (EUMM) johtajan nimittämisestä(2001/285/YUTP)EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen 23 artiklan 2 kohdan,ottaa huomioon Euroopan unionin tarkkailuvaltuuskunnasta 22 päivänä joulukuuta 2000 hyväksytyn yhteisen toiminnan 2000/811/YUTP(1) ja erityisesti sen 4 artiklan,sekä katsoo seuraavaa:(1) Yhteisen toiminnan 2000/811/YUTP 4 artiklan mukaan neuvosto nimittää Euroopan unionin tarkkailuvaltuuskunnan johtajan korkeana edustajana toimivan pääsihteerin ehdotuksesta.(2) Korkeana edustajana toimiva pääsihteeri on ehdottanut suurlähettiläs Antóin MAC UNFRAIDHin nimittämistä,ON PÄÄTTÄNYT SEURAAVAA:1 artiklaAntóin MAC UNFRAIDH nimitetään Euroopan unionin tarkkailuvaltuuskunnan johtajaksi.2 artiklaTätä päätöstä noudatetaan päivästä, jona se tehdään.Sitä sovelletaan 31 päivään joulukuuta 2001.3 artiklaTämä päätös julkaistaan virallisessa lehdessä.Tehty Luxemburgissa 9 päivänä huhtikuuta 2001.Neuvoston puolestaPuheenjohtajaA. Lindh(1) EYVL L 328, 23.12.2000, s. 53.


title: Neuvoston päätös 2014/853/YUTP, annettu 8 päivänä lokakuuta 2014 , Malissa toteutettavan Euroopan unionin YTPP-operaation (EUCAP Sahel Mali) asemaa koskevan Euroopan unionin ja Malin tasavallan välisen kirjeenvaihtona tehtävän sopimuksen allekirjoittamisesta ja tekemisestä unionin puolesta

text:
               29.11.2014

               FI

               Euroopan unionin virallinen lehti

               L 344/1

         NEUVOSTON PÄÄTÖS 2014/853/YUTP,
   annettu 8 päivänä lokakuuta 2014,
   Malissa toteutettavan Euroopan unionin YTPP-operaation (EUCAP Sahel Mali) asemaa koskevan Euroopan unionin ja Malin tasavallan välisen kirjeenvaihtona tehtävän sopimuksen allekirjoittamisesta ja tekemisestä unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 37 artiklan yhdessä Euroopan unionin toiminnasta tehdyn sopimuksen 218 artiklan 5 ja 6 kohdan kanssa,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 15 päivänä huhtikuuta 2014 päätöksen 2014/219/YUTP (1) Euroopan unionin YTPP-operaatiosta Malissa (EUCAP Sahel Mali).

               (2)

               Neuvoston hyväksyttyä 15 päivänä huhtikuuta 2014 päätöksen neuvottelujen aloittamisesta unionin ulkoasioiden ja turvallisuuspolitiikan korkea edustaja on neuvotellut Euroopan unionista tehdyn sopimuksen 37 artiklan mukaisesti Euroopan unionin ja Malin tasavallan välisen kirjeenvaihtona tehtävän sopimuksen EUCAP SAHEL Malin asemasta.

               (3)

               Kirjeenvaihtona tehtävä sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Malissa toteutettavan YTPP-operaation (EUCAP Sahel Mali) asemaa koskeva Euroopan unionin ja Malin tasavallan välinen kirjeenvaihtona tehtävä sopimus unionin puolesta.
   Kirjeenvaihtona tehtävän sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa asianomainen kirje unionia sitovasti.
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 8 päivänä lokakuuta 2014.

            Neuvoston puolesta

            Puheenjohtaja

         M. LUPI

      (1)  Neuvoston päätös 2014/219/YUTP, annettu 15 päivänä huhtikuuta 2014, Euroopan unionin YTPP-operaatiosta Malissa (EUCAP Sahel Mali) (EUVL L 113, 16.4.2014, s. 21).


title: 2008/76/EY: Neuvoston päätös, tehty 21 päivänä tammikuuta 2008 , kansainvälisessä kaakaoneuvostossa esitettävästä yhteisön kannasta vuoden 2001 kansainvälisen kaakaosopimuksen voimassaolon pidentämiseen

text:
               26.1.2008

               FI

               Euroopan unionin virallinen lehti

               L 23/27

      NEUVOSTON PÄÄTÖS,
   tehty 21 päivänä tammikuuta 2008,
   kansainvälisessä kaakaoneuvostossa esitettävästä yhteisön kannasta vuoden 2001 kansainvälisen kaakaosopimuksen voimassaolon pidentämiseen
   (2008/76/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan toisen alakohdan kanssa,
   ottaa huomioon komission ehdotuksen (1),
   sekä katsoo seuraavaa:

               (1)

               Vuoden 2001 kansainvälinen kaakaosopimus allekirjoitettiin ja tehtiin Euroopan yhteisön puolesta 18 päivänä marraskuuta 2002 neuvoston päätöksellä 2002/970/EY (2).

               (2)

               Vuoden 2001 kansainvälisen kaakaosopimuksen 63 artiklan 1 ja 3 kohdan mukaisesti sopimuksen voimassaolo päättyy 30 päivänä syyskuuta 2008, ellei sen voimassaoloaikaa pidennetä kansainvälisen kaakaoneuvoston päätöksellä yhdellä tai kahdella jaksolla, joiden yhteenlaskettu kesto voi olla enintään neljä vuotta.

               (3)

               Sopimuksen voimassaolon pidentäminen on Euroopan yhteisön edun mukaista.

               (4)

               Olisi määritettävä kansainvälisessä kaakaoneuvostossa esitettävä Euroopan yhteisön kanta,

         ON PÄÄTTÄNYT SEURAAVAA:
   Ainoa artikla
   Euroopan yhteisön kantana kansainvälisessä kaakaoneuvostossa on äänestää sen puolesta, että vuoden 2001 kansainvälisen kaakaosopimuksen voimassaoloaikaa pidennetään yhdellä tai kahdella jaksolla, joiden yhteenlaskettu kesto on enintään neljä vuotta, ja ilmoittaa voimassaoloajan pidentämisestä Yhdistyneiden Kansakuntien pääsihteerille.

      Tehty Brysselissä 21 päivänä tammikuuta 2008.

            Neuvoston puolesta

            Puheenjohtaja

         I. JARC

      (1)  EUVL C 4, 9.1.2008, s. 6.

      (2)  EYVL L 342, 17.12.2002, s. 1.